euskarazko edukiak - PostData\nXabier Etxeberriaren “Txoria nintzela” lanaren lehen kapitulua\nElkar, Liburuak, Literatura\n1982ko irailaren 28a da.\nItaliak irabazi du naranjitoren mundiala eta Ingalaterrak Malbinetako gerra. Brezhnevek Pekini eskua luzatu dio harremanak normaltzeko. USAn Ronald Reagan da lehendakari.\nLeopoldo Calvo-Sotelo Espainian. Urriko hauteskundeei begira, terrorismoaren aurkako borrokan efikazia gehiago, Guardia Zibilaren modernizazioa, alderdi politikoen lege berri bat eta abortuari erabateko ezezkoa dira UCDren programaren ardatzak, “demokrazia kontsolidatzeko eta politika herritarrengana hurbiltzeko”.\nFelipe Gonzalezek goleadaz irabaziko ditu, dena dela: gehiengo osoa, 10.127.392 boto. Solidaridad Españolak, aurreko urtean estatu kolpea saiatu zuen Antonio Tejeroren alderdi politiko sortu berriak, 28.451 boto.\nErdibana banatu dira malkoak eta barreak ipotx estralurtar baten lagun egiten den mutikoaren istorioa kontatzen duen filmaren aurkezpenean, “E.T.”. ETAk lau polizia nazional hil ditu Errenterian eta militar bat Bilbon azken bi asteetan, baina azarorako gauzak lasaituko direla espero dute agintariek, Joan Paulo II.a Aita Santuak Loiolako santutegia bisitatuko duenean.\n–Pilota horrek ez dik balio, zuloa zeukak.\n–Hik ere bai, eta? (Irakurri +)\nXabier Etxeberria: “Orain artekoak baino beltzagoa da istorio hau”\nElkar, Elkarrizketak, Liburuak\nXabier Etxeberria zarauztarrak Ondarroako Udalak eta Elkar argitaletxeak elkarlanean antolatzen duten Augustin Zubikarai saria irabazi du Berriro itzuliko balitz proiektuarekin. Etxeberriak urtebeteko epea izango du orain proiektua lantzeko eta nobela prestatzeko. Datorren urteko udazkenean aurkeztuko du Elkar argitaletxeak egindako lana.\nBerriro itzuliko balitz du izenburua, baina zure hau ez da habanera bat, prezeski. Zergatik titulua?\n“Berriro itzuliko balitz, iragan denbora arrotza” dio Leteren abestiak eta, hain zuzen ere, eleberriaren mamiarekin oso loturik dago melankonia sentipen hori, atzera itzuli nahia, iraganean egin genituenak (edo ez genituenak) konpontzeko ahalegin antzuan.\nNobela beltzean sar liteke neurri batean zure proiektua?\nBai, ehuneko ehunean, esango nuke. Eleberri beltzaren elementu gehienak izango ditu: desagerpen bat, heriotza, bilaketa… Erritmoa gero eta biziagoa izango da istorioa aurrera doan neurrian eta, batez ere bukaera, thrillerraren gisakoa izango da. Eleberri beltz guztietan bezalaxe, jakina, mekanismo narratibo horiek bestelako gai batzuk jorratzeko aitzakia dira, eta liburu honen kasuan atzerritar edo kanpotar izatea izan liteke, horrek dakarren guztiarekin. (Irakurri +)\nEtxeberria anaiak: “Izenburua Jon Alonsoren zita batetik hartuta dago. Ia-ia sei eskutara idatzi dugula esan liteke”\nKarolina Sainz de Bikuña (kazetaria)\n|Elkar, Elkarrizketak, Liburuak\nElkarrekin idatzitako laugarren eleberriarekin datozkigu Etxeberria anaiak. Thriller-aren estiloa jarraituz, iñauteri-giroko lana sortu dute. Krisiaren ondorio beltzez zipriztindutako agertokietan, pertsonaia xelebre sorta aurkituko dugu: puta bat, ijito koadrila, emakumezko ertzaina, ezindua den mutiko leiala, biltegi batean bizi den gizon bakartia…\nGizon arrunt baten istorioa kontatzen diguzue. Halabeharrez heroi bihurtzen den gizon gogor baten istorioa, Erre-ren istorioa. Nola sortu da?\nIstorioak ez dira normalean egun batetik bestera sortzen. Hondartzan paseoan dabilenak bidean aurkitzen dituen objetu deigarriak motxilan biltzen dituen moduan, gu ere, azken urteotan elementu ezberdin batzuk jasotzen eta apuntatzen joan gara. Tarteka bururatzen zitzaizkigun pertsonaiak, egoerak edota trama zatiak. Irakurtzen genituen beste gauza batzuk, entzuten genituen pasadizoak… Hor eduki ditugu, ontzen, ganbaran bilduta.\nGero, honi ekiteko garaia heldu zela pentsatu genuenean, osagai ezberdin haiek elkarren artean nola josi asmatu nahian aritu gara, hozkailua zabaldu eta daukadan honekin ze afari prestatuko dut erabaki behar duenak bezalaxe.\nNobela beltzaren formatua erabili dugu azkenean horretarako, oso anitzak diren elementuak batzeko aukera ematen zigulako: atal tragikoak, akziozkoak, komikoak, erotikoak… (Irakurri +)\nEgitarau zabala Zarauzko Literaturian igande arte\nLau eguneko egitaraua antolatu dute antolatzaileek Odolean daramagu lelopean eta ardoa gaitzat hartuta egingo den aurtengo Literaturiarako. Liburu-aurkezpenak, errezitaldiak, azoka, etab. izango dira Zarauzko leku ezberdinetan.\nEgitarau zabalaren barruan, Elkar argitaletxearekin kaleratu duten ondorengo idazleek euren lanak aurkeztuko dituzte larunbatean, maiatzaren 30ean, Garoa liburu-dendan:\n– 11:00. Literatura hiztegi tekniko laburra, Karlos Linazasoro.\n– 13:40. Ez tiro egin anbulantziei, Mikel Ayllon.\n– 19:00. Gizon gogorraren sekretua, Xabier eta Martin Etxeberria.\nCIUDAD DEL ALMA DORMIDA, LA


1.000 zigor-proposamen baino gehiago egin ditu Udalak Covidaren aurkako neurriak hausteagatik - etakitto.eus\n1.000 zigor-proposamen baino gehiago egin ditu Udalak Covidaren aurkako neurriak hausteagatik\nEibarko Udalak 1.000 zigor-proposamenetik gora ireki ditu COVID-19ko pandemiaren ondorioz ezarritako neurriak ez betetzeagatik: 715 proposamen 2020an, eta, 313 proposamen 2021eko lehen hiru hilabeteetan. Zigor horiek Ertzaintzara igorri dira, hura baita zehapenak aplikatzeko ardura duen erakundea, eta, proposamen gehienetan zigorra ezarri da.\n2020an, Udaltzaingoak irekitako zigor-proposamen gehienak etxealdi hilabeteetan egin ziren jendea kalean arrazoi justifikaturik gabe egoteagatik, baina beste salaketa batzuk ere egin ziren jende-kopurua gainditzeagatik edo musukoa ez erabiltzeagatik. Aurten, urtarriletik martxora, salaketen arrazoiak bestelakoak izan dira: taldeen muga gainditzea, musukoa ez erabiltzea edo oker erabiltzea, edo udalerriko sarrera-irteeren murriztapena ez betetzea.\nDatu horiek ezagutu ondoren, Eibarko Jon Iraola alkateak adierazi duenez, “Zifra horiek Udaltzaingoak unean-unean indarrean dauden neurri eta murriztapenen kontrolean eta jarraipenean egiten duen lan garrantzitsua islatzen dute. Zalantzarik gabe, batzuetan zaila da arau-hauste guztiak antzematea, baina Udaltzaingoak lanean segitzen du neurriak betetzen direla bermatzeko”. Eta zera gehitu du, “gure agenteen lana ezinbestekoa izanik ere, norbanakoaren erantzukizuna eta erantzukizun kolektiboa ere derrigorrezkoak dira, eta horrek eskatzen du uneoro indarrean dauden neurriak betez jokatzea. Horrela bakarrik gainditu ahal izango dugu osasun-krisi hau”.\n« 74-79 urtekoentzako web bidezko hitzordua ireki du Osakidetzak Gaurtik aurrera ezin da Eibartik irten eta ostalaritzako ordutegia murriztu egin da »


Lehen aldiz harrapatua • ZUZEU\nLehen aldiz harrapatua –\nTxikitan, nire aitarekin joan nintzen kaira arrantza egiteko. Nire amarekin apustu bat egin nuen; arrain bat harrapatuz gero, nire ama arduratuko zen prestatzeaz. Amak baietz esan zidan. Nik inoiz ez nuenez arrantzarik egin, ama oso lasai zegoen. Hasteko, oso goiz altxatu ginen joateko, baina ni 6.00etan banengoen esnatua jada, gau osoan ia-ia ezin izan nuen lo egin eta. Gosaldu bitartean nire amak nire aitari eta bioi txantxa egiten zigun; “Ez duzue ganorazko ezer harrapatuko!”.\nNik ¨kontuz esaten duzunarekin edo bestela sorpresa handi bat emango dizut” esan nion. Nire aita eta biok barre egin genuen, ondo gainera. Gosaria amaitutakoan aitarekin joan nintzen kairantz. Bidean geundenean, nire aitarekin hitz egin nuen oso pozik; aitak nola edo hala, zerbait harrapatu behar genuela zioen, bestela amak denbora luzez barre egingo zuela. Aitak, ordea, lasai egoteko esan zidan.\nBost minutu geroago Bermeoko kairaino heldu ginen eta han nire aitaren lagun bat zegoen jadanik. “Begira, Irati, hau Mikel da eta nire arma sekretua da”. Mikelek arrantzako txapelketa batzuk irabazi zituenez, ezin genuela apustua galdu adierazi zuen aitak. Mikelen arrantza-aparailuak hartu genituen eta kai-muturreraino joan ginen. Han geundenean, Mikelekin arrantzari buruz asko ikasi nuen. Bakoitzak kanabera bat geneukan, baina behar bezala prestatu behar genuen. Ondorioz, nik zizare bat nire amuan ipini, eta gero uretara bota nuen.\nNahiz eta oso urduri nengoen, geldirik egon behar nuen, nire kortxoa uretan begiratzen. Momentu horretatik aurrera, itxaron baino ez genuen egin behar. Nire kortxoa batzuetan mugitzen zenez, amua atera behar izaten nuen, baina ezer ez egotean, berriro uretara bota egin behar nuen.\nBi ordu eta gero, asper-asper eginda nengoen, nire aita eta bere laguna utzi nituen eta kaitik bira bat ematera joatea erabaki nuen. Han, itsasontzi bat ikusi ahal izan nuen. Bost minutu lehenago heldu zen itsasontzian lan asko egiten ari ziren arrantzaleak. Ni, geldi-geldi, liluratuta geratu nintzen, zer egiten zuten begira eta begira. Ez dut gogoratzen zenbat denbora egon nintzen han, baina bat-batean, nire atzean ahots batek “Gustatzen zaizu?” esan zidan. Harrituta utzi ninduen. Itsasontziaren kapitainaren ahotsa zen. Baietz erantzun nion, arrantzan nengoela esan eta nire apostuari buruz hitz egin nion, baina apostua galduko aitortu nion.\nKapitainak barre egin zuen eta ¨ez duzu galduko apustua¨ ziurtatu zuen. “Etorri nirekin”. Nik ez neukanez beldurrik, harekin joan nintzen. Itsasontziaren barruan geundenean, kutxa mordo bat ikusi nuen. Kapitainak esan zidan “Hartu arrain bat eta irabazi apustua”. Nik arraina hartu nuen eta oso pozik abiatu nintzen nire aitaren bila. Nire aitak oraindik ez zuen ezer harrapatu. Ni ikusi ninduenean, harrituta zegoen eta “zer egiten duzu hegalabur horrekin?” galdetu zidan. Orduantxe jakin nuen hartu nuen itsasoko izaki hari “hegalaburra” zeritzola.\nPoz-pozik gure etxera joan ginen hegalaburrarekin eta amak ikusi eta gero, harrituta geratu eta zera esan zuen: “Ene bada! Zer egingo dut honekin?”. Gu algaraka hasi ginen. Orduantxe, nire amaren lana hegalaburra prestatzea zen, baina nire amak ez zekien nola egin ahal zuen, hortaz, interneten errezeta bat bilatu zuen prestatu ahal izateko. Osagai asko behar da errezeta prestatzeko: aza, baratxuri, pipermin, olio, gatz eta abar.\nBaina… hara non, amak interneten topatu zuen, hegalaburrak ez direla inoiz kaira joaten!!! Alturako arraina da, eta ondorioz ezin da kai batean inola ere arrantzatu. Niri galdetzean, nik ez nuen jakin zer esan. Azkenik, egia aitortu nion. Hori dela eta, laguntzera behartu ninduen. Egun hartan, zerbait ikasi nuen: gezurrak ez dira amu egokiak. Gezurrak beti hanka motz.\nLehen aldiz harrapatua… pentsatu nuen. Baina, baita zera ere; ez zen izan Harrapatu nuen lehen aldia, Harrapatu ninduten lehen aldia baizik!\nLehen aldiz harrapatua Lehen aldiz harrapatua\n2 pentsamendu “Lehen aldiz harrapatua”-ri buruz\neuskaldun bat 2018-12-31 00:24\nBeno, baina azkenean arraina jan zenuten, ez?! 😉\nIrati Armentia 2019-01-01 22:26\nZalantzarik gabe 😛


Lan istripuz hildakoak gogoan, langileen arteko elkartasunerako deia zabaldu dute Azpeitian - Azpeitia - uztarria.eus\nUztarria.eus 2018-12-30 21:59\nItzalitako argiek piztuko dute sua lelopean, manifestazioa egin dute gaur, abenduak 30, Azpeitian, lan istripuz hildako langileak oroitzeko eta langileen arteko elkartasuna aldarrikatzeko. Azpeitiko Gaztetxeak, Elkar-ekinek, Basanderiek asanblada feministak, CNT sindikatuak eta Azpeitiko Ikasle Abertzaleak antolakundeak deitu dute mobilizazioa.\nManifestazioa deitu duten eragileek jakinarazi dutenez, aurten, 68 langile hil dira Euskal Herrian, "edozein eratako lan istripuen ondorioz". Beste datu bat ere eman dute: "2000. urtetik gaur egunera arte 3.000 langiletik gora hil dira Euskal Herrian". Datu horiei erreferentzia eginda, lan arloan jazotzen diren ezbeharrak "ohikoak" direla salatu dute, eta ibilbidean zehar nahiz amaieran egindako ekitaldian gogoan izan dituzte "lan asalariatuaren ondorioak": "lehiakortasunaren inposizioa, kontrol teknikoa, soldata jaitsierak, sexuen araberako lan banaketa eta segregazioa, lan kaleratzeak, ezegonkortasuna, inposatutako aparteko lanaldiak, emakumeek jasandako soldata arrakala, antsietatea, estresa zein depresioa, aisialdirako denbora ororen ukapena eta ikasketak ordaintzeko baldintza eza", besteak beste.\nHalaber, sistema kapitalistak norbanako bakoitza "atomizatzen" duela esan dute, eta horren aurrean langileak elkartzeko beharra azpimarratu dute: "Elkar bat egitea eta laguntza zein espresio kolektibo ezberdinak osatzea eragozten digute. Egiari egia, eta arazo kolektiboari erantzun kolektiboa". Horren harira, azken urteotan gorpuztu diren "langileriaren antolakuntza esperientzia positiboak" izan dituzte gogoan, eta honako hauek aipatu dituzte: "etorkinen eta errefuxiatuen babeserako mugimenduak, emakumeen autodefentsa dinamikak, ikasle autodefentsa sareen eraikuntza institutu zein unibertsitateetan, gaztetxeen eta gazteen auto-antolakuntza esperientzien biderkatzeak, pentsiodunen borroka nekaezina eta orotariko erasoen aurrean lanpostuetan egindako lan sindikala".\nAmaitzeko, "zapalduek jasaten duten jazarpena bistaratzeko eta langileen borroka hauspotzeko" lanean ari diren eragile eta norbanakoei eskerrak eman dizkiete mobilizazioaren deitzaileek. Mikel Laboaren Langile baten galderak liburu baten aurrean abestiaren doinuez lagunduta, su eman diote hil diren langileen omenez egindako mural bati.\nHona hemen deitzaileek manifestazioaren amaieran irakurritako oharra, osorik:\n"Hemen gaude bigarren urtez jarraian, sistema kapitalistak erail dituen lankideei omenaldi xume bat egiteko, omenaldi lazgarria bezain beharrezkoa. Gure haserrea erakutsi eta kalera ateratzea garrantzitsua dela deritzogu, nahikoa dela argi eta garbi adierazteko.\nIaz, bederatzien sugarra garraxi bakarra lelopean atera ginen guztiok kalera, eskualdean hil zituzten 9 lankideak gogoratzeko asmoz. Aurten berriz, ez dugu eskualdean horrelako gertakari tristerik izan baina Euskal Herrian 68 hildako izan dira; soberan beraz, kalera atera eta egoera gogor salatzeko. Inoiz ez dakigu bihar zer gertatuko den; oraina menperatu ezean ezin baitugu gure etorkizuna determinatu. Atzera begiratuz gero, zehazki 2000. urtetik hona, 3000 dira gure lurretan hil diren langileen kopurua. Amets gaiztoa dirudien arren, eguneroko beharra heriotzaren giltza bilakatzen da sarri, ekoizpen kostuak murriztearen arrazoipean langileen gutxieneko segurtasun baldintzak murrizten baitira.\nLan asalariatuak ordea, ez du heriotza bakarrik eragiten. Langileoi, bestelako hamaika eraso eta zapalkuntza jasotzera kondenatu gaituzte gure egunerokoan; bizitza bera heriotzaren bezpera bihurtuz: lehiakortasunaren inposizioa, kontrol teknikoa, soldata jaitsierak, sexuen araberako lan banaketa eta segregazioa, lan kaleratzeak, ezegonkortasuna, inposaturiko aparteko lanaldiak, emakumeek jasandako soldata arrakala...\nAldi berean, soldatapeko dinamikak lanpostuetatik haratago ere eragiten digu, gure bizitza guztiz baldintzatzeraino; langile izatea bizi baldintza baita eta ezinbestean existentzia osoari eragiten dio. Horren adibide dira egoera ezin kaskarragoetan lanpostu bila gure familietatik urruntzea, familia aurrera ateratzeko zailtasunak izatea, pentsioen murrizketa, familia koordinatzeko arazoak, estresa eta depresioa, etxe kaleratzeak, aisialdirako denbora ororen ukapena, ikasketak ordaintzeko baldintza eza. Gure arabera moldatua izan ez den gizarte batean bizitzea egokitu zaigunon baldintza sozialak dira honakoak, bizitzaren osotasuna zeharkatzen dutenak, gazte- gaztetatik zahartzarora arte.\nHori gutxi balitz, norbanako bakoitza banandu eta atomizatzen du sistema honek, arazo guzti hauek norberaren errua dela sinestaraziz. Elkar bat egitea eta laguntza zein espresio kolektibo ezberdinak osatzea eragozten digute. Egiari egia, eta arazo kolektiboari erantzun kolektiboa!\nElkartu ezean esplotaziora kondenatu nahi gaituzte behin betiko. Gure bizitzen esparru guztietan kontrola galdu eta elkarren arteko harremanak baldintzatu dituzte, harreman kolektiboak ezbaian jarriz.\nEgoera tamalgarri honen aurrean langile guztiok elkartu beharrean aurkitzen gara eta ari gara. Mila adibide eta esperientzia interesgarri ditugu Euskal Herriko txoko ezberdinetan lanean dihardutenak; eta honi eutsi zein hauspotzea denon ardura da: etorkin eta errefuxiatuen babeserako mugimenduak, emakumeen autodefentsa dinamikak, ikasle autodefentsa sareen eraikuntza institutu zein unibertsitateetan, gaztetxe eta gazteen auto-antolakuntza esperientzien biderkatzeak, pentsiodunen borroka nekaezina, orotariko erasoen aurrean lanpostuetan buruturiko lan sindikala, etabar luze bat. Elkartasunez eta batasunez indarrak biderkatzeko premia dugu, errealitatearen jabe egin eta langileok baturik elkarren babesa antolatu, artikulatu eta borrokatzeko".


«Herri ahaztuak aintzat hartzeko sortu zen Herrien mintzoa» . El Correo\n«Herri ahaztuak aintzat hartzeko sortu zen 'Herrien mintzoa'»\nMonasteriok Gabriel Arestiren 'Harri eta herri' liburuaren edizio berria aurkeztu zuen argitaratu zeneko 50. urteurrenean. / Mikel Askasibar\nXabier Monasterio idazlea eta argitaratzailea bere Saharan kokatutako 'Beduino bat Karibe aldean' lana kaleratu ondoren, Erroa argitaletxeak 'Quissat' Palestinako ipuin bilduma plazaratu du\n5 marzo 201700:17\nXabier Monasterio ez da geldirik egotekoa. Batez ere, euskara sustatzeko baldin bada. Euskal hizkuntzaren erabilera eta ezagutza gizartearen esparru guztietan txertatzeko Zenbat Gara elkartearen sorreran parte hartu zuen. Lehenago, 1978an, ikusi zuen argia Gabriel Aresti euskaltegiak eta, hortik aurrera, Bakaikuko barnetegia etorri zen, Bilboko Kafe Antzokia, «euskaraz hitz egiteko tokia», Bilbo Hiria irratia, Kurkuluxetan umegunea eta Erroa argitaletxea, besteak beste. Azken honek, hain zuzen ere, proiektu berria bultzatu du orain: ‘Herrien mintzoa’. 2015ean kaleratu zuten ‘Beduino bat Karibe aldean’ Saharan kokatutako liburua. Orain, berriz, Palestinako hamasei emakumek idatzitako ‘Quissat’ ipuin bilduma argitaratu dute. «Gutxietsi diren herrien irudia ez da ona izan», azaltzen du argitaletxearen arduradunak.\nZergatik sortu zen Erroa argitaletxea?\nGure inguruan ikasle asko dabiltza eta haientzako irakurgai mailakatuak eta erraztuak sortzea pentsatu genuen, ezin baitute zuzenean euskal literaturara pasatu. Beraz, zeuden obrak moldatu genituen, baita berriak sortu ere: Pio Baroja, ‘Saki’, Stevenson… Horren beharra ikusi genuen eta horrela hasi ginen ‘Euskara errazean’ bilduma osatzen.\nNondik sortu zen ‘Herrien mintzoa’ bildumaren asmoa?\nGurea bezalako herri asko daudela konturatu ginen, hau da, ahaztuak, ukatuak, minorizatuak, gutxietsiak; esaterako Palestina, Sahara, Tibet, kurduak… eta tamalez, egunkarietan hango zoritxarrak baino ez dira agertzen. Eman den irudia ez da ona izan, arrazoiak arrazoi, atentatuak daudela badakigu, baina aintzat hartzeko gauzak ere bai. Hau da, hain zuzen ere, ‘Herrien mintzoa’ bildumaren helburua.\nLehenengo argitalpenerako, Sahara aukeratu zenuten. Zergatik?\nHerrien arteko harremana estua delako; izan ere, umeak datoz uda igarotzera, Saharako elkarte asko daude Euskal Herrian… Bestalde, herri ahaztua da eta ezagutzera eman behar genuela uste genuen, hala nola, zer nolako literatura dagoen. Ali Salem Iselmuk gaztelaniaz daukan obra bat aurkitu eta euskaratzea erabaki genuen. Ez da itzulpen hutsa, moldaketa bat baizik, hitzak barik sentimenduak itzuli baikenituen. ‘Beduino bat Karibe aldean’ 30 kontakizun laburrek osatzen dute eta gai solteen bidez oso ikuspegi anitza ematen da. Iselmuk ez du bere herriaren historia kontatzen, baina azpian ageri da.\nHalere, edonork irakurri dezakeen literatura da…\nErroa argitaletxeak hasi-hasieratik izan duen xedea da. Ez dugu literatura zaila, sakona edo esperimentala izatea nahi, erraz kontsumitzekoa baizik, edozeinek irakurtzekoa. Ez da Sahararen historiari buruzko liburua, herritar arruntak zerbait gehiago jakitea du helburu.\nIzan duen arrakasta espero zenuten?\nEzer egin gabe, ez baitugu bultzatu ezta sustatu ere egin, zenbait ikastetxetan liburu hau irakurtzeko agindu diete ikasleei, esaterako, Afrikako historia ikasten dutenean zerbait gehiago jakiteko: sentimenduak, gogoetak… Irakasleek irakurketa estimatzen dute eta jendeak, oro har, bat egin du proiektuarekin. Gainera, kaleratu genuenetik hainbat aurkezpen egin ditugu egilearekin: Bilbon, Gasteizen, Donostian, Iruñean, Durangon eta Madrilen, non euskaraz, gaztelaniaz eta arabieraz egin genuen. Ez genuen pentsatu hori gertatuko zenik eta oso polita da. Adorea ematen digu jarraitzeko.\nNolakoa da prozesua, hau da, nola erabakitzen duzue egilea eta liburua?\nHelburu batzuk baditugu eta, aukera ezberdinen artean, noraino izan ahal diren egingarriak eta errentagarriak aztertzen dugu, ez baikaude dirua galtzeko. Bildumari eusteko aleak saldu behar ditugu. Bigarrena kaleratu dugu lehenengoa saldu egin delako; hortaz, hirugarren bat aterako genuke, bigarren hau aurrera balihoa. Bestalde, irakurgarritasuna ere bilatzen dugu.\nGizarte gatazkatsuetan emakumeek paper garrantzitsua jokatu dute bakearen alde; horregatik, andrazko baten liburuaren bila genbiltzan, eta hau aurkitu genuen: ‘Quissat’ (‘Istorioak’), hamasei emakumek Palestinari buruz idatzitako ipuinen bilduma. Idazle gehienak bertan bizi dira, bina badaude herrialdetik at bizi direnak ere: Kuwaiten, Egipton, Estatu Batuetan… Gatazka aipatzen da, baina ez da argitalpenaren haria, eguneroko istorioak baizik: sexualitatearen gaineko kontakizuna, senar-emazte gazte batek herrialdera bueltatzean aurkitzen duen gizartearekiko aldaketa kulturala…\nHitzaurrea Ane Irazabal kazetariak sinatzen du…\nBerak kokatzen gaitu Palestinako gizartean eta bertan nola bizi diren emakumeak. Horrela, ipuinak hasterakoan, irakurleak badu oinarrizko ezagutza.\nZein herriren berri ematea gustatuko litzaizueke?\nOkzitaniera, alsaziera, Samiekin agian… Zein polita izango litzatekeen lau estatutan bizi den herri txiki baten ipuinak, kontakizunak eta bizipenak biltzea! Arazoa hizkuntza da. Guk, argitaratzeko, ingelesez, gaztelaniaz edo frantsesez dagoen liburua aurkitu behar dugu.\nArgitalpenak kaleratzeko zein epe ezarri duzue?\nArgitaletxe apala gara, ondorioz, gure proiektuak apalak dira. Urtero-urtero bat ateratzeko gai baikara, hamar urte barru hamar herriren literatura lagina euskaratuta izango dugu. Ez dugu presarik. Gainera, ez dugu jendea nekatu nahi, hobeto hurrengoaren zain badaude.\nHirugarren liburuki bat izango dugu orduan?\nSeguru. Eta noizbait ijito herriari buruzko bat atera nahi genuke, herri guztiz ahaztua baita. Prozedura luzea daraman proiektua da hau, baina era berean oso atsegina. Asko irakurri behar dugu eta, literaturaren bidez, herriak hobeto ezagutzeko aukera dugu.


Marta eta Manuel - Bizkaiko Hitza\nMarta eta Manuel\n2018, otsailak 23 Bizkaia, Iritzia 362\nJakin nahi nuke zer den Marta Sanchez izatea. Zer den zilegitasuna sentitzea norbere herrialdeko ereserkiaren letra idazteko, eta gainera jakiteko herritar asko ados egongo direla idazten duzun horrekin.\nNahi nuke argi izan zein kolore aipatu nire herrialdeko ereserkian. Oholtzara igo foku zuri-berde-gorri-more-hori-beltzen… azpira, eta txalo artean aurkeztu nire sorkuntza mediokrea, burua tente. Nahi nuke gai izan aberri bat hain azaletik definitzeko, itzultzeko gogoa den sentsazio abstraktua baliatuz soilik denek sentitu izan balute bezala-, eta ez bertan bizi direnen hitzak. Eta gainera esatea “lasai hilko” zarela, letra hori behin betikoa bihurtuko balitz.\nNahi nuke jakin zer den, norbere estatu propioa izanda, norbere hizkuntza guztiz babestua egonda, norbere ereserkiaren doinua ofiziala izanda, oraindik sentitzea bandera astindu beharra munduari musturren aurrean. Jakin nahi nuke non ahalduntzen den Marta Sanchezen moduko jendea, inork ukatzen ez dien identitate bat azpimarratzen ibiltzeko gorriz eta horiz. Y no pido perdón.\nJakin nahi nuke zer den Manuel Sarrion arbitroa izatea. Zer ote da leku guztietan bertako sentitzea norbera egokituz baino, besteak egokituaraziz-. Zelai ertzetik agintzea baina jakitun zentroa zeu zarela, jakin nahi nuke zer den lurra hainbesteko segurtasunarekin zapaltzea. Jakin nahi nuke noiz sentitzen duen norbaitek beste bati hizkuntza bat erabiltzea debekatzeko zilegitasuna ordu eta erdiz, zer ote den hizkuntza bati beldurra izatea dialekto anekdotiko bat baino gehiago izan daitekeela ohartzerakoan. Komunikatzeko balio duela ohartzerakoan, non eta futbol zelai batean gainera. Eta izan duen oihartzuna ikusita, ez dut jakin nahi zenbat gehiago gorrotatuko ote dituen euskara eta bere hiztunak orain.\nJakin nahi nuke zer esango ote luketen Martak eta Manuelek nire lagun kurdua, Faruk, turkiarrei buruz hizketan entzun izan balute. “Niri turkiar batek nazionalista deitzen didanean, beti erantzuten diot nik ez dudala izan nahi, berak behartzen nauela”, zioen, “ni behartuta nago nazionalista izatera estatu propiorik ez dudan bitartean, nire hizkuntza babesten ez den bitartean, nire jendea zapaltzen duten bitartean kurdua izateagatik. Behin hori guztia lortuta, ez naiz nazionalista izango. Baina esan dezatela turkoek zergatik behar dituzten beraiek hainbeste bandera bistan, aurpegietan, bizkarretan, leihoetan, zergatik uste duten beraien hizkuntza baliotsuagoa dela besteona baino, zergatik diguten beldurra hori guztia zalantzan jartzen dugunoi. Besteen nazionalismoa gaizki iruditzen zaie, eta ez dira beraiena ikusteko gai”.\nZiur asko ereserkiaren bolumena igoko lukete, eta ezer esan ez.\nAsteburuko proposamena 390\nAsteko Gaiak 679\nHala Bazan 27\n"Askoz lasaiago itzultzen nintzen etxera, ideiak ordenatuta"\nIzadiaren sustraietara lotuta\nABBk Trapagarango fabrikako hamar langile kaleratu nahi ditu\nSormen sareak ehuntzen


Bertso-kate solidarioa aurtengo EiTB Maratoian - bertsoa.eus\nEiTB Maratoia 2020-10-26\nBertso-kate solidarioa aurtengo EiTB Maratoian\nBertsoa protagonista nagusia izango da aurtengo EiTB Maratoiaren aldeko kanpainan. Xabier Euzkitze da ekimen horren bultzatzaileetako bat eta haren hitzak jasotzeko aukera izan dugu bertsoa.eus atarian.\n“Iaz Lau Teilatu abestiak itzelezko arrakasta izan zuen. Ehundaka bertsio jaso ziren, denetarikoak, batzuk oso landuak, beste batzuk xumeagoak baina denek balio zuten. Oraingo honetan berriz, zerbait oraindik eta pertsonalagoa egin nahi izan dugu” azaldu digu Xabier Euzkitzek.\nKoronabirusa izango da aurtengo elkartasun kanpainaren gaia eta Covid-19aren ikerkuntzara bideratuko da bertan batzen den dirua. Ostiral honetan, urriaren 23an, aurkeztu zuen ekimena EiTBk Donostiako Tabakaleran eginiko ekitaldian.\nAurten denok garela kausa azpimarratu zuten aurkezpenean eta egoera honek denoi eragin digun bezala, euskal gizarte osoaren sentimendua batuko duen bertso-katea osatzea izango da erronka. Jendeak bertso-katearekin hainbat modutan egin ahalko du bat: errezitatzen, abesten edo bertso berri bat sortzen.\n“Bertsoak zerbait baldin badauka da uneari, egoerari, gaiari eta hartzaileari egokitzeko gaitasuna. Bertso-kate honek ematen du bakoitzak nahi duen bidetik jo eta nahi duen ikuspuntua garatzeko aukera”.\n6 bertsolari bat eginda\nSei bertsolarik eman diote hasiera ekimenari: Maddalen Arzallus, Xebastian Lizaso, Oihana Iguaran, Xabier Euzkitze, Onintza Enbeita eta Aitor Mendiluze. “Piska bat bertsolaritzaren errealitatea islatzeko moduko seikote bat nahi genuen. Boskote bat aipatu genuen, proposatu genien eta berehala eman ziguten baiezkoa eta nik uste denen artean lan txukuna egin dugula” esan du Euzkitze berak.\nBakoitzari sentimendu bat esleitu eta zenbait mezu batu dituzte lau koplatan sei bertsolariek, ‘Inoiz ez bezalako bertsoa’ lelopean. Bideoa ikusgai dago EiTBren web-orrian.\n“Uste dut askoren sentimenduak ongi islatzen dituztela kopla horiek baina jendeak kopla berriak ere egin ditzake edo guk egin ditugun horiekin beste bertsio musikal bat egin. Dena libre geratzen da”.\nBob Marleyren doinuan kantari\n“Kantu zoragarria dela uste dut eta gauza asko egiteko modua ematen duena” aitortu du Euzkitzek. Izan ere, abeslari jamaikarraren ‘No woman, no cry’ doinua aukeratu dute bertso-kateari ekiteko eta ‘ez negar egin, gu elkarrekin’ errepika gisa.\n“Ez genuen lehendik egina zegoen kantu bat baliatu nahi, baizik eta, kantu unibertsalago bat aukeratu nahi genuen eta kasik belaunaldi guztiei ezaguna gertatzeko modukoa. Bertso egituratik oso urrutikoa izango ez zen doinua izatea ere nahi genuen eta “No woman no cry” horrek zortziko handiaren neurrietan oso parean jotzen du”.\nAbenduaren 17a, Maratoiaren egun handia\n“Guk kontzientziazio lan horretan eta maratoiaren zabalkundean lagungarri izatea nahiko genuke. Guretzat oso polita da azken hilabete hauetan egin dugun lan guztiaren ondoren, begiak itxi eta jendea imajinatzea sukalde xokoan edo etxeko salan kopla hauekin, doinu honekin edo gai honekin bertsio berriak egiten”.\nEiTB Maratoiaren eguna abenduaren 17a izango da. Bitartean, ekimena plazaratzeko bideoklip bat lantzen ari da EiTB Maratoian dabilen lantaldea, kulturaren munduko hainbat pertsona ezagunek parte hartuko dute bertan, eta horrez gain, laster emango dituzte argibide gehiago bertsoak eitb.eus-era igotzeko ze pausu eman behar diren azalduz.


Marcelino: “Final-laurdenetako zozketan egon nahi dugu” | Athletic Club\nHasieraAlbisteakMarcelino: “Final-laurdenetako zozketan egon nahi dugu”\nMarcelino: “Final-laurdenetako zozketan egon nahi dugu”\nEl técnico rojiblanco avisó de la dificultad de enfrentarse al Alcoyano, en un encuentro en el que El Collao y el estilo de juego del conjunto alicantino “posibilita mucha segunda jugada”\nMarcelino Garcia Toralek komunikabideek egindako galderei erantzun zien bere taldeak eta CD Alcoyanok El Collaon jokatuko duten neurketaren bezperan, Errege Kopako final-laurdenetako postu baten bila.\nMaila txikiagoko aurkari baten aurka jokatu arren (2. B), Athleticeko entrenatzaileak biharko partidaren zailtasunaz ohartarazi zuen: “Alcoyanok Huesca eta Real Madril kanporatu zituen. Badakigu zaila izango dela, baina Errege Kopako final-laurdenetako zozketan egon nahi dugu. Oso talde zuzena da eta oso arriskutsuak dira estrategian. Jokalari asko biltzen dute eta jaurtitzaile onak ditu. Oso intentsitate handiarekin jokatzen dute. Zailtasun handia izango dugu, zelaiak bigarren jokaldi asko ahalbidetzen dituelako”.\nTaldeak bizi duen uneari dagokionez, Marcelino pozik agertu da: “Superkoparen ondoren, maila lehiakor altua mantendu dugu, distira gehiagorekin edo txikiagoarekin. Partida hauetan, emaitzak sailkatuko gaitu. Guk gogo-aldarte positiboarekin aurre egin nahi diogu norgehiagokari, zalantzaz egon beharrean”.\nBihar LaLigan Getaferen aurka zelairatu zuen hamaikakoaren inguruan txandakatzerik egingo ote duen galdetuta, entrenatzaile zuri-gorriak esan du berarentzat “jokalari guztiek” dutela garrantzia: “Gutxiago parte hartzen dutenak ere oso inportanteak dira, guretzat garrantzi handikoa baita taldeko, Athletic Clubeko partaide sentitzea”.


Cayo Lara Donostian – Lerro batzuk\nCayo Lara Donostian\nHauteskunde kanpaina batean politikarien artean oso ohikoa ez den prentsaurrekoa izan da Cayo Lara Espainiako IUko koordinatzaile nagusiak gaur Donostian egindakoa, segidan ia ordu erdi batez aritu delako gai bati buruz hizketan (egoera ekonomikoaz); sakon aztertu du. Bukaeran aipatu du “hemen” [Espainiako Estatuan] behar dena “erreforma enpresariala” dela, eta IUren proposamena aletu du: iruzurra borrokatu; irabaziak dituzten enpresetan kaleratzeak egiten badira horiek delitutzat hartu; ustelkeriarekin lotutako enpresarien aurkako neurriak hartu; euren langile denei alta eman enpresariek; irabaziak ekonomia “produktiboan” inbertitu, eta ez “espekulatiboan”; sozietateen gaineko bestelako zerga mota bat… Lara ez da prentsaurrekora joan propagandarako mezu hutsalak botatzera.\nUstelkeriari buruzko pasadizo bat ere kontatu du, berari gertatutakoa: “1979an zinegotzi hautatu ninduten nire herrian [Argamasilla de Alba, Ciudad Real, Espainia], eta festetan auto elektrikoetan ibiltzeko fitxak oparitu zizkidan gizonezko batek. Ezetz esan nion, langile bat nintzela eta nire ahalmenaren arabera ibiliko zirela edo ez gure umeak auto elektrikoetan, eta Kultura zinegotzi izateagatik ez nituela fitxa haiek opari behar. Gizon hark erosi egin nahi ninduen, festetan urtero jar zitzan auto elektrikoak. Garrantzi txikiko ustelkeria kasu bat zen, baina gutxirekin hasten da eta askorekin bukatzen”.♦\nBerdintasunaren partidaren hasiera


Herriko komertzio txikiak laguntzera 20.000 euro bideratuko ditu Debako udalak — Debako udala\nOsasun alarma egoeran herriko sektore hau kaltetuenetako bat izan da eta ondoren ere izango ditu beregan ondorioak. Hau honela, Debako udalak, eragin ekonomiko negatiboa arintze aldera, hainbat neurri hartu ditu, zergen kobratzearen malgutzea, kasu.\n“Diru-laguntzak eta abarrekoak, udalaren gainetik dauden administrazioek kudeatzen badituzte ere, Debako udalak ahal duen neurrian ekarpena egin nahi du. Uste dugulako, lekuko merkataritza indartu behar dugula, gertukoa eta une berezi honetan hori zaintzea badagokigula. Kanpoko merkataritza azalera handiak edota internet bidez saltzen dituzten nazioarteko plataformek ez dituzte gure herrietan inbertsioak egiten, ez dituzte zergak ordaintzen, herrikoek, berriz, bai eta horien alde egin behar dugu, bai orain, eta baita aurrerantzean ere”, Gilen Garcia Debako alkatearen esanetan.\n20.000 euroko hasierako poltsa sortu du, hortaz, web plataformak bultzaturiko erosketa bonuetarako -konfinamendu egoera bukatzean eta dendak irekitzean edo zerbitzuari berreltzean erabili ahal izango dituzte herritarrek-, eta, horri esker, 100.000 euro iritsiko lirateke aipaturiko negozioetara. Horrek, itxita egon bitartean diru-sarrera batzuk izatea ahalbidetuko die aipaturiko negozioei.\nHau honela, herritarrek erosten dituzten bonuen zenbatekoaren %20 diruz lagunduko du Debako udalak, beti ere, bonua 200 eurora artekoa bada -25 eurokoa da bonuen gutxieneko balioa-. Alegia, erosleak, 40 euroan eskuratuko luke 50 euroko bonua; edo, 160 euroan, 200 eurokoa. Bestetik, laguntza erosketa ezberdinetan banatu eta ahalik eta establezimendu kopuru handienera hel dadin, pertsonako 400 euroko muga ezarri da bonuak erosteko. Hala, erosketa bonua eskuratu gura duenak izena eman behar du www.kuttuna.org webgunean. Eta, ostean, txartela erositakoan, PDF formatuko fitxategi bat deskargatzeko aukera izango du -e-posta helbidean ere jasoko du eta uneoro eskuragarri izango du web plataforman-. Horixe bera izango da aukeraturiko establezimendua berrirekitzean hark eskainitako produktuen edo zerbitzuen trukean erosleak edo erabiltzaileak eman beharko duena.\nKonfinamenduak eraginda itxita dauden herriko merkataritza, ostalaritza eta zerbitzu sektoreko establezimendu oro atxiki daiteke ekimenera. Horretarako, izena eman behar dute www.kuttuna.org webgunean, 'Merkataria zara?' atalean. Bertan, komertzioaren profilari dagozkion datuak bete beharko dira, ordainketa sistemarena salbu. Hasiera batean, bonuen balioaren %80 ordainduko die udalak establezimenduei, eta irekitzen direnean eta bezeroek erosketa bonuak erabiltzen dituztenean jasoko dute gainontzeko %20a.\nHauek dira egitasmoarekin bat egin ahal izateko establezimenduek bete beharreko baldintzak: hamar langile baino gutxiagoko merkataritza, ostalaritza eta zerbitzu sektoreko establezimendua izatea, pertsonei begirako produktuak edo zerbitzuak eskaintzea eta konfinamenduaren eraginez itxita egotea. Bestetik, bonuak ezingo dira alkohola, tabakoa, loteria edo apustuak eta ibilgailuen erregaia erosteko erabili.\nDebako udalak 620 430 069 telefono zenbakia eta turismoa@deba.eus posta elektronikoa jarri ditu zalantzak argitzeko edo alta prozesuan laguntzeko.


TOP 10 Abraham Lincoln Aurrekontuak 2020 - Quotes Pedia\nAbraham Lincoln Amerikako Estatu Batuetako 16. presidentea izan zen. Honetaz gain, estatubatuarra eta abokatua ere bazen.\nPresidente gisa, Estatu Batuek Estatu Batuetako krisi politiko, konstituzional eta moralik handiena izan zitekeela pentsatu zuen AEBetako gerra zibilean zehar.\nGainera, esklabutza bertan behera utzi zuen eta herrialdeko ekonomia inprobisatu zuen. Bere bizitzan zehar beti izan du eragina eta asko bultzatu zuen bere hitz eta pentsamenduen bidez.\nAztertu ditzagun batzuk Abraham Lincoln-en Aipamenak. Esan zuen: "Ziurtatu oinak leku egokian jartzen dituzula, eta zutik egon". Horrek esan nahi du jende guztia animatzen ari dela zer den jakiteko eta edozein konpromiso hartu aurretik zer egiten duten jakiteko.\nAdimena aukeratu eta osatu ondoren, garrantzitsua da gure lurra mantentzea eta gure xedearekin bat egitea. Gure posizioari uko egiten badiogu, gure helburura ez gara sekula lortuko eta bizitzan inoiz ez dugu zentzurik topatuko.\nGainera, esan du "poliki-poliki ibiltzen naiz, baina ez naiz inoiz atzera egiten". Honen bidez, poliki-poliki joatea ondo dagoela adierazi nahi du, baina garrantzitsua da ulertzea bizitzan zehar aurrera egin ahala ez dugula atzera egiten gaituenik egiten.\nIkusi beharko genuke gure ahaleginak txikiak eta poliki-poliki aurrera doazela, gure helburua lortzeko gertuago gauden bideari jarraitzen ari garela.\nBeste bat oso Abraham Lincoln-en aipamena inspiratzailea dio, "zure etorkizuna iragartzeko modurik onena hori sortzea da". Horrek esan nahi du zuk zeuk nahi duzun etorkizuna sortzen ahalegintzen zarela. Ez zaitez beste batzuen edo beste inguruabar batzuen menpe egon, zure etorkizuna nahi duzun moduan moldatzeko. Beharrean, lan egin zure jarduna zure etorkizuna moldatzeko.\nAipamen harrigarriak mundu osoko jendeak beti izan du begirada Motibaziorako Lincoln.\nZiurtatu oinak leku egokian jartzen dituzula, eta tinko eutsi. - Abraham Lincoln\nBizitzak hainbat egoeratan botatzen gaitu. Horietako batzuk probatzen ari dira eta askotan zaila izaten dugu ...\nZure etorkizuna iragartzeko modurik onena hori sortzea da. - Abraham Lincoln\nArrazoi duzu zure etorkizuna aurreikusteko modurik onena dela ...\nEz naiz irabaztera lotzen, egia izatera loturik nago. Ez dut arrakasta edukitzearekin lotzen, baina daukadan argira bizitzera loturik nago. - Abraham Lincoln\nBizitza porroten hainbat kasuekin nahastutako arrakasta-istorio ugari da. Ondo dago berriro galtzea ...\nEman sei ordu zuhaitz bat txikitzeko eta lehenengo lau aizkora zorrozten pasatuko ditut. - Abraham Lincoln\nZure prestaketa mailak zure arrakasta zehazten du. Bai, egia da! Gogorrek ziur ordainduko duzula. Zuk…\nBizitzaren zati onena lagunartek osatzen dute. - Abraham Lincoln\nEskolan, beti izan naiz bizkartzaina eta gaur atzera begiratzen dudanean ez naiz inoiz gogoratzen ...


Euskal unibertsitate-sistemako ikerketa-taldeen jarduerak bultzatzeko diru-laguntzak (2019). - Hezkuntza saila\nOhar garrantzitsua! Onartutako eta baztertutako zerrenda.\nOnartutako eta baztertutako zerrenda.\nOnartutako eta baztertutako zerrenda\nExekutatzeko aldia hiru urte izango da, laguntzak emateko ebazpenean ezartzen denaren arabera. 2019ko urtarrilaren 1ean hasi, eta, betiere, 2021eko abenduaren 31n amaituko da.\n– Lehen urteko ordainketa, libramendu bitan egingo da: lehena, aurrerapen gisa, urte horretarako emandako zenbatekoaren % 50ekoa. Bigarrena, gainerako % 50ekoa, hurrengo urtean, behin 19. artikuluko 1. atalean zehaztutako txosten ekonomikoak eta zientifikoak aurkeztu izana egiaztatutakoan. Bigarren libramendua osorik ordainduko da, betiere, erakunde onuradunak egiaztatu ostean urte horretarako emandako zenbatekoaren % 40 gutxienez egikaritu dela. Ez bada hala, justifikatutako zenbatekoaren ordainketa egingo da; ondoren, esleitutako kantitatea aldatuko da eta dagozkion kantitate aurreratuak itzuliko dira.\n– Bigarren urtean berdin jardungo da; bigarren libramendua osorik ordaintzeko, beharrezkoa izango da lehen bi urteetarako esleitutako laguntzaren % 70 egikarituta izatea, gutxienez. Ez bada hala, justifikatutako zenbatekoaren ordainketa egingo da; ondoren, esleitutako kantitatea aldatuko da eta dagozkion kantitate aurreratuak itzuliko dira.\nLehen urteko zenbatekoaren % 40, gutxienez, egikaritu ez duten taldeek, bigarren libramendu horren ordainketa osoa jasoko dute, betiere, egiaztatzen badute bigarren urtean jasotako zenbatekoaren % 70 edo gehiago egikaritu dutela. Ez bada hala, justifikatutako zenbatekoaren ordainketa egingo da; ondoren, esleitutako kantitatea aldatuko da eta dagozkion kantitate aurreratuak itzuliko dira.\n– Hirugarren urtean lehen libramendu bat egingo da, aurrerapen gisa, urte horretarako emandako zenbatekoaren % 50ekoa; bigarren libramendua, behin 19. artikuluko 1. eta 2. ataletan zehaztutako txosten ekonomikoak eta zientifikoak aurkeztu izana egiaztatutakoan egingo da, eta lehen hirurteko (2019-2021) likidazioaren emaitzei egokituta egongo da.\nLan-ibilbide bateratua eginda izatea 2013. urtetik eskabidea egin den egunera arte\nIkerketa-taldeko kide gehienek lan-ibilbide bateratua egiaztatu beharko dute, 2013. urtetik eskabidea egin den egunera arte, eta ikerlerroen kohesioa eta bateratasuna erakutsi beharko dituzte, dela elkarrekin egindako zientzia-argitalpenen bidez, dela elkarrekin egindako proiektuen bidez, dela teknologia eta ezagutza gizartera zabaltzeko egindako jardueren bidez.\nGutxienez kideetarik bost doktore izatea\nTaldeetan gutxienez kideetarik bost doktore izango dira.\nEz dute deialdi honetan parte hartuko eskabideak aurkezteko epea amaitzen den egunean 2019-2021 urteetako honako laguntza hau jaso duten ikerketa-taldeek eta ikerketa-taldeko kideek\nEz dute deialdi honetan parte hartuko eskabideak aurkezteko epea amaitzen den egunean 2019-2021 urteetako honako laguntza hau jaso duten ikerketa-taldeek eta ikerketa-taldeko kideek: Euskal unibertsitate-sistemako ikertaldeen jarduerei 2016-2021 urteetan diruz laguntzeko deialdiak esleitzen dituen Unibertsitate eta Ikerketako sailburuordearen 2016ko abenduaren 5eko Ebazpena betez onartutako laguntza.\nBi zientzia-argitalpen ekoitzita izan beharko ditu doktore bakoitzeko, 2013. urtetik laguntza-eskabidea egiten den egunera arte.\nDeialdiaren araudia BOPV Nº 03914/2018\nDeialdiaren araudia EBAZPENA, 2017ko otsailaren 11koa, Unibertsitate eta Ikerketako sailburuordearena, zeinaren bidez izendatzen baita euskal unibertsitate-sistemaren ikerketa-taldeen 2019-2021 aldiko jarduerak bultzatzeko dirulaguntzen deialdiaren hautaketa-batzordea.\nIkertzaile nagusiaren datuak.\nIkerketa-taldearen osaera eta datu orokorrak.\nTaldearen zientzia-jardueraren oroitidazkia (2010etik laguntza eskatzen den egunera artekoa): zientzia-ekoizpena, trebakuntza-ahalmena, ikerketaren finantziazio-iturriak eta jakintza-transferentziarako jarduerak.\nLan-egitasmo, helburu eta jardueren programa, zeinak honako hauek hartuko dituen ezinbestean: laguntza-exekutatzeko epe maximoa (2016-2021), horren kronograma eta mugarri nagusiak. Ekoizpen zientifikoari, prestakuntzari, transferentziari eta finantzaketa-bideei dagokienez, taldearen helburuak kuantifikatu egin beharko dira, hirurtekoetarako (2016-2018 eta 2019-2021) lortu behar diren adierazleen bitartez.\n2016-2021 epealdirako eskatutako aurrekontua. Diruz lagun daitekeen bakoitzerako –6. artikuluan zehaztuak– eskatutako zenbatekoak kontsignatu egin beharko dira Horrez gain, aipatu zenbatekoak justifikatu egin beharko dira, izan duten destinoari buruzko deskripzio zehatzaren bitartez.\nTaldeko ikertzaile nagusiaren curriculuma\nTaldeko ikertzaile nagusiaren curriculuma. Taldeko ikertzaile nagusiaren curriculuma aurkeztu beharko da unibertsitate edo ikerketa gaietan eskuduntza duen edozein administrazioren formatu normalizatuan. Dokumentazio hori pdf formatuan aurkeztu beharko da, http://www.ikerketa-taldeak.net aplikazioan.\nGainerako taldekideen zientzia-ekarpen nagusiak jaso beharko dira eskaera-inprimakiko taldearen zientzia-jardueraren oroitidazkian. Zientzia Politikako Zuzendaritzak edozein taldekideri eskatu ahal izango dio dokumentazio gehigarria ekar dezan.\nGutxieneko produkzioaren betekizunak konplitu izana egiaztatzeko dokumentazioa\n4.4 artikuluan zehaztu gutxieneko produkzioaren betekizunak konplitu izana egiaztatzeko dokumentazioa. Dokumentazio hori pdf formatuan aurkeztu beharko da, http://www.ikerketa-taldeak.net aplikazioan.\nTaldeak zenbakiturik dituen zerrenda\nUnibertsitateek eskabide-ofizio bat bidaliko dute, taldeak zenbakiturik dituen zerrenda barne duela. Eta hartan, taldeetako ikertzaile nagusien izenak ere jaso dira, eta, orobat, aurreko paragrafoan aipatutako inprimakiak. Halaber, talde bakoitzeko kideen zerrenda, haiek kontratuz zein egoeretan dauden zehaztuz, eta bai, halakorik bada, daukaten doktore kondizioa ere. Ofizioak data izan beharko du, eta unibertsitate eskatzailearen legezko ordezkariak izenpetu beharko du.\nAzkenik, erantzukizunezko adierazpena ere sartu behar da, azaroaren 11ko 1/1997 Legegintza Dekretuaren 50. artikuluaren 6. paragrafoan aiaptzen dena (legegintza-dekretu horren bidez, Euskal Autonomia Erkidegoko Ogasun Nagusiaren Antolarauei buruzko Legearen Testu Bategina onartzen da, Euskadiren 2011ko Aurrekontu Orokorrak onartzen dituen abenduaren 23ko 5/2010 Legearen bidez sartu dena). Aipatu adierazpenak honako hauek jaso beharko ditu:\nEa erakunde eskatzaileak eskatu duen edo lortu duen honakorik: helburu bererako diru-laguntzak, laguntzak, sarrerak edo beste baliabide batzuk, hain justu ere bete administrazio batetik edo beste erakunde pribatu zein publikoren batetik.\nZehapen- edo itzulketa-prozeduraren baten dagoen ala ez erakunde eskatzailea, eta, kasua bada, ea eguneraturik duen diru-laguntzak itzultzeko obligazioen ordainketa.\nEa erakunde eskatzaileak administrazio-zehapenik edo zehapen penalik izan duen, laguntza edo diru-laguntza publikoak jasotzea eragozten dionik, edo ea legezko debekurik duen, horretarako desgaitzen duenik.\nErakunde eskatzailea ea sartua dagoen ala ez Diru-laguntzei buruzko azaroaren 17ko 38/2003 Lege Orokorreko 13. artikuluan ezarritako galerazpenen baten.\nIkerketa-talde bakoitzak bide telematikoz bete beharko du eskabide-orria, http://www.ikerketa-taldeak.net aplikazioa erabilita. Horretarako, taldeko ikertzaile nagusiak alta eman beharko du erabiltzaile moduan, eta aplikazio horretan ematen zaizkion jarraibideak bete. Aurreko deialdietako batean (2010-2015 edo 2013-2018) akreditutako talde baten kasuan, ikertzaile nagusiak berreskuratu ahal izango du aurreko eskabidean aurkeztutako informazioa.\nAplikazioan, taldeetako bakoitzari dagokionez erakunde eskatzaileek bigarren pausuan adierazitako dokumentazioa aurkeztu behar du (2. Aurkeztu beharreko dokumentuak).\nBehin eskabidea osorik beteta eta datuak aurkeztu ostean, hura inprimatu egin beharko da eta ateratzen den inprimakia taldeko ikertzailea nagusiak sinatu beharko du, eta gero entregatu egin beharko zaio unibertsitate-erakundeko ikerketa errektoreordetzari, horrek ezarritako epearen barruan. Azkenean, unibertsitate-erakundeak formalizatu eta aurkeztuko du eskabidea, artikulu honetako hurrengo ataletan ezarritako eran.


Antzerki Astean murgildu dira zizurkildarrak. Noticias de Gipuzkoa\nAntzerki Astean murgildu dira zizurkildarrak\nOstiralean eta larunbatean helduentzako antzezlanak aurkeztuko dituzte\nMarta San Sebastian - 2017(e)ko apirilaren 25a, asteartea - 06:12etan eguneratua\nIazko Antzerki Asteko emanaldietako bat. (Zizurkilgo Udala)\nZizurkil- Atzo hasi eta larunbatera bitarte luzatuko da Zizurkilgo XV. Antzerki Astea. Sei egunez antzerkia izango da jaun eta jabe Zizurkilen, eta astean zehar goizez Atxulondo kultur etxean haurrei zuzendutako emanaldiak izango badira ere, asteburura begira helduentzako proposamen ezberdinak egin ditu Zizurkildo Kultura sailak.\nXepeta Produkzioak Errefusa an-tzezlana ekarriko du ostiralean Zizurkilera, 20.00etan. “Nork esan behar zigun, herri honetan gertatu den guztiaren ostean, hondakinen inguruan eztabaidatzen amaituko genuela?”. Hitz hauekin aurkezten du Joserra Fachado zuzendari eta aktoreak bere lana. Izan ere, Errefusa hondakinen kudeaketari buruzko antzezlana da, Gipuzkoan azken urteotan zeresan handia eman duen gaia, hain zuzen ere. Umorez busti du Fachadok gaia eta oholtza gainean bera bakarrik izango da, saxofonista bat lagun duela. Hala ere, pertsonaia asko, elkarrizketa, bakarrizketak, poesia eta musika izango ditu laguntzaile Atxulondo kultur etxean.\nLarunbatean, berriz, Nomofobikak Taldeak Sarean kateatuta euskarazko lana taularatuko du Iriarte kultur etxean, 22.30ean. Nomofobia, edo telefono mugikorrik gabe etxetik ateratzeko fobia, aitzakiatzat hartuta, hiru emakumek ikusleekin batera terapia bati egingo diote aurre. Hasteko, elkarrekin test bat egingo dute menpekotasuna zenbatekoa den neurtzeko. Ondoren, gizartean hain hedatuta dagoen gai-tza kasu ezberdin ugaritan ikusteko aukera izango dute ikus-entzuleek: ofizio ezberdinetako langileak agertu dira, umeak, nerabeak, adineko emakumeak, batzuetan sketch tankeran eta bestetan bakarrizketa gisa, euren bizipenak aurkeztuko dituzte, beti ere umorea lagun, burua astintzeko asmotan. Olatz Beobide, Belen Cruz eta Amaia Lizarralde antzezleak protagonista dituen lana 2016ko Poltsiko Antzerki Sorkun-tzako lehen sariaren irabazlea izan zen.


‘Manifestu bat’ komedia kritikoarekin itxiko da Antzerki Aroa - Diario de Noticias de Navarra\n‘Manifestu bat’ komedia kritikoarekin itxiko da Antzerki Aroa\nMiren Tirapu iruindarrak zuzendutako obra Nafarroako Antzerki Eskolan eskainiko da 20.00etan\nMiren Tirapu aktorea, ‘Manifestu bat’ obraren uneetako batean. Argazkia: utzitakoa\nMiren Tirapu aktorea, ‘Manifestu bat’ obraren uneetako batean.\niruñea - Miren Tirapu aktore eta zuzendariak sortutako Beheko Larraine antzerki taldeak emango dio itxiera, gaur, Iruñeko Udalak eta Nafarroako Antzerki Eskolak elkarlanean antolatutako Antzerki Aroarren udaberriko edizioari. Emanaldia NAE-n eskainiko da Manifestu bat izeneko komedia kritikoa, arratsaldeko 20.00etan. Sarrerak, NAE-ren webgunean bertan erosi daitezke, baita antzokiko leihatilan bertan ere, emanaldia hasi baino ordubete lehenago, zor-tzi euroko prezioan.\nTirapuk berak zuzendu eta protagonizatzen duen Manifestu bat obra, bizitza eta heriotzaren inguruko begirada ironiko bat da. Protagonista, marginatu bat izatera kondenatua, begirada guztien erdigunean ikusiko du bere burua azken agurraren unean. Une horretan, publikoaren begirada bilatuko du bere barreneko ahotsen bitartez, bere "azken besta handira" gonbidatuz.\nZuzendaria Iruñean jaio zen 1981ean. Kataluniako Centre de Estudis Cinematografics-ean lizentziaduna, aktore eta zuzendari formakuntza jaso du, besteak beste, Bartzelonan (María Stoyanovarekin), Poloniako Grotowski institutuan edota Cubako E.I.C.TV-an. Konpainia desberdinekin jardun ondoren, Beheko Larraine abiarazi zuen. Aldi berean, haur eta helduentzako tailerrak eskaintzen ditu. - M.M.P.\nZuzendaritza eta aktorea: Miren Tirapu Goikoetxea\nEgilea: Gaizka Sarasola Iartzabal\nArgiak: Andoni Mendizabal Andonaegi\nArgazkiak: Itziar Matxain Urra\nKartela: Araiz Mesanza Iturritxa\nGeneroa: Komedia kritikoa (45')


Baxu elektrikoa – Amadeus\nSokak pusatuz jotzen den instrumentua da eta bera da bateriarekin batean erritmoa eta oinarri armonikoa ematen dituena. Metalezko lau soka izan ohi ditu eta mastako notak pusatuz ateratzen ditu hotsak. Gitarra elektrikoan bezalaxe, bitarteko elektromagnetikoen bidez biltzen eta handitzen du hotsa.\nBaxu elektrikoaren irakaskuntzaren helburua ikasleengan ondoko gaitasun hauek garatzea izango da:\nInstrumentuari ondo heldu eta bi eskuen mugimenduari eta koordinazioari lagunduko dien gorputz jarrera egokiak hartzea.\nInstrumentuaren ezaugarri bere berezitasunak ezagutu eta maila bakoitzak dituen eskakizunen arabera erabiltzen jakitea.\nInstrumentuaren afinazio mekanismoak aztertzea.\nMastaren posizio ezberdinetan notak ikasi eta buruan gordetzea.\nZifra bidezko idazketa ezagutu eta inprobisazioan erabiltzea.\nEstilo bakoitzeko eskala arruntak ezagutu eta inprobisazioan erabiltzen ikastea.\nInstrumentuaren esparruan pop, rock, blues… eta gisako musika generoen estilo musikalak barneratzea.\nTempo egoki eta jarraitu bat barneratzeko erritmo ezberdinak ezagutzen eta erabiltzen ikastea.\nBeste instrumentuekin batean; bateria, gitarra elektrikoa, pianoa eta teklatuarekin batean esate baterako, konboetan lan egiten ikastea, horrela talde instrumental bat osatzeko behar den elkarkidetza musikala lantzeko.\nIkasle bakoitzari dagokion mailaren eta gustuen areaberako kantu eta piezak jotzea.\nEntzunaldietan parte hartu eta ikasturtean zehar landu den errepertorioa jendaurrean jotzea, bakarka nahiz beste instrumentuekin batean.


Rol-jokoak | Consumer\nZenbait ikerketak gazteen giza garapenari laguntzeko balio dutela bermatzen dute\nUrteetan zehar, rol-jokoak tabu bat izan dira gizartearen zati batentzat, neurri handi batean, joan den mendeko 90eko hamarkadaren erdialdetik hona izan duten ospe txarragatik. Hasiera batean, ezjakintasunagatik eta praktika horiek gizartearen aurkako pertsonekin identifikatzea lortu zuten gertaera mediatikoengatik gertatu zen hori, pertsona horiek hil ere egin baitzitezkeen. Hala ere, pedagogiako eta psikologiako adituek, Hezkuntza eta Zientzia Ministerioak eta beste erakunde batzuek abalatuta, ukatu egiten dituzte egozpen horiek, eta joko horiek ikaskuntza- eta sozializazio-prozesu orokorretan erabiltzearen alde egiten dute, edo gazte moldagabeekin egindako terapia-kasuetan. Zer ematen dute joko hauek? Zer argudio erabiltzen dira arriskutsuak direla esateko?\nberezi ikasketak juegos de rol-eu ospe pedagogos-eu psikologoak


Miñoien Kidegoa - miñoiak - web.araba.eus\nMiñoien Kidegoa - miñoiak\nAbenduaren 22ko 344/1992 Dekretuan hala xedaturik, Miñoien Kidegoaren zerbitzua Arabako Lurralde Historikotik Euskal Autonomia Erkidegoko erakunde komunei eskualdatu zitzaien. Hala, Miñoien Zerbitzua eta haren giza baliabide zein baliabide material guztiak Eusko Jaurlaritzako Herrizaingo Sailari atxikita geratu ziren.\nEgun, arabar guztiei eskainitako zerbitzu publiko bat dugu, integratua, Ertzaintzaren unitate batean kokatua, Miñoien Atala izenarekin. Menpekotasun bikoitza du: funtzionala, aldundiari dagokionez, eta organikoa, Ertzaintzari dagokionez.\nZERBITZUAK HONAKO LAU JARDUERA ARLOTAN GARATZEN DITU:\n- Erakundeen, Agintarien eta Ondarearen Segurtasuna.\n- Errepideko garraioa ikuskatzea.\n- Ingurumeneko Laguntza Taldea (ILT).\n- Arabako Foru Aldundiko Koordinazio Zentroa (KO.ZE).


Berriketan.info Viewing item 1 to 5 (of 5 items) Aimar Maiz wrote a new post, Udako kirol jardueretarako izen-ematea ireki dute Lazkaon, on the site Goierriko Hitza 17 seconds ago\nLazkaoko kiroldegiak uda garaian hainbat kiroletan aritzeko aukera emango du. Adin guztietako lazkaotarrentzat ikastaroak antolatuko ditu: igeria, piraguismoa, pilota, irristaketa, haurren igeriketa, arku Aimar Maiz wrote a new post, Bilkoin elkarteko bertso bazkariko txartelak salgai , on the site Goierriko Hitza 1 minute ago\nBilkoin elkarteak larunbatean ospatuko du 40. urteurrena, tartean Iker Zubeldia eta Julio Sotorekin bertso-bazkaria eginda. Txartelak Legorretako tabernetan daude salgai, 18 euroan. Haurrentzat 6 euroko menua Unai Zubeldia Arruabarrena posted an update in the group Italiako Giroa 1 minute ago\nAdi, Kiserlovski sufritzen taldetxoan. Aurrean Duarte, Pirazzi, Navardauskas eta Herrada.\nAimar Maiz wrote a new post, Artzainen lana Legorretako plazan, on the site Goierriko Hitza 1 minute ago\nLegorretan Idiazabal gazta ekoizten duen Olalde gaztandegiak erakustaldia eta festa antolatu zituen, igandean, plazan. Udalak eta Aldapa Haundi elkarteak babestuta, Olalden lanean ari diren Pablo Urrizelkik eta berria wrote a new post, Garoñari buruzko erabakia politikoa dela salatu du Araba Garoñarik Gabe plataformak, on the site Berria albisteak 2 minutes ago


2021eko aurrekontuak onartzeko arrazoiak | danbolin\n2021eko aurrekontuak onartzeko arrazoiak\nEgoera zaila bizi dugu. Zestoako EAJko kideok uste dugu pandemia honek ekarri dizkigun zailtasunen gainetik arduraz eta erantzunkizunez jokatu dugula. Udal gobernuari laguntza emateko gure erabateko prestasuna adierazi izan diogu. Jarraipen mahaia eskatu genuen eta gure laguntza beti hor egon da eta egongo da.\n2021 urteko aurrekontuak onartu ditugu. Hasieratik ados egon gara COVID19ak gehien kaltetu dituen herritarrak babesteko gizarte politikak indartu behar direlarekin. Ostalaritza zein merkataritza bezalako esparruek ez-ohiko egoera honetan laguntza berezia behar dute. Aurrekontu hauek behar horiei erantzuteko baliabideak eskuragarri jartzen dituzte.\nHorrez gain, gure ekarpena bestelakoa ere izan da eta Zestoak etorkizunerako ezinbestekoak dituen honako proiektu hauek aurkeztu ditugu. Gure hauteskunde programan datoz eta argi berdea eman zaie.\n– Kultur etxe berria orain dagoen lekuan eraikitzea, dagoena eraitsi eta berria eginez. Dantza, musika eta antzerkia modu duin batean egin eta kultur taldeek beren espazioa izan dezaten. Hurrengo inbertsio handia hemen joango da eta guztion artean nolakoa izan behar duen zehaztu beharko genuke. Momentuz, hurrengo urtean aurreproiektua egingo da eta 2022tik aurrera gainontzeko pausuak emango dira.\n– Zubimusu futbol zelaia. Aisialdirako eta hainbat kirol jarduera egiteko prestatu. Zestoak herrigunetik gertu horrelako espazio bat behar du. Horretarako ezinbestekoa da Aranzadiren onespena eta baikorrak gara. 15.000 € bideratu dira proiektua lantzen joateko.\n– Zestoako sarrera-irteerak. Dagoeneko abian den proiektua da. Herriko sarrera- irteerak hobetzea ezinbestekoa da.\n– Auzoetako beharrei aurre egiteko partida bat zehaztu. 40.000 € bideratu dira auzoen behar izanei erantzuteko.\nAurrez aipatutakoarekin, Zestoak etorkizunera begira zerbitzu eta eraikin egokiak izateko lehenengo urratsak ematen ari garela esan dezakegu. Beraz, pozik gaude.\nOrain arte bezala jarraituko dugu gure herria eta auzoen alde lanean. Oposizioan egon arren, elkarlana eta adostasuna posible dela ikusi da. Oraindik asko daukagu eskaintzeko eta egiteko, beraz ilusio honekin jarraituko dugu gure ekarpenak egiten, zestoarren alde jokatuz.\n2021 urteak ekar dakigula osasuna eta normaltasuna. Zaindu gaitezen eta besarkada estua Zestoako EAJren aldetik.\nZestoako Alderdi Jeltzalea\nAzkoitia-Azpeitia maratoi erdiko txapelak eraman dituzte herriko bi egoitzetara\nU30 Aldaketaldia kanpainarekin bat egin dute Ekain guraso elkarteak eta Agirok\nPrevious Article Altzolarasko erreka garbitu dute\nNext Article [TTAK!] "Alarmak pizteko" espetxealdi ostea\n· Urtarrila 2021 (1)· Abendua 2020 (0)· Azaroa 2020 (0)· Urria 2020 (0)· Iraila 2020 (0)· Abuztua 2020 (0)· Uztaila 2020 (0)· Ekaina 2020 (0)· Maiatza 2020 (3)· Apirila 2020 (1)· Martxoa 2020 (0)· Otsaila 2020 (0)


Koronabirusa eta etxebizitza, alokairua edo hipoteka ordaintzeko arazoak? | CJN-NGJ\nAzala Uncategorized @eu Koronabirusa eta etxebizitza, alokairua edo hipoteka ordaintzeko arazoak?\n08.04.2020 Sara Escalante Alokairua, DAVID, Diru Laguntzak, Emanzipa, Etxebizitza, nafarroa, Nafarroako Gazteriaren Kontseilua, NGK\nLehenik eta behin, honako hau har ezazu kontuan:\nEtxegabetzeak eten egin dira alarma-egoera hasi zenetik eta hurrengo 6 hilabetez.\nKalteberatasun-egoeran zaudela ulertuko da:\nEgun hauetan zehar lanik gabe geratu bazara, edo aldi baterako enplegu-erregulazioan bazaude.\nAutonomoa edo enpresaburua izanez gero, zure diru-sarrerak nabarmen murriztu badira (% 40a).\nZure familia-unitatearen diru-sarreren guztizkoa ez bada 1.613,52 € baino gehiagokoa (hau da, 3 aldiz Hileko Ondorio Askotariko Errenta Adierazle Publikoa, handitu egiten dena seme-alabak badituzu).\nAlokairua edo hipoteka gehi hornigaiak diru-sarreren % 35a baino gehiago bada.\nDatozen 3 hilabeteetan zehar amaitzen diren alokairu-kontratuak automatikoki berrituko dira 6 hilabetetarako, baldintza berdinekin.\nHori kontuan izanda...\nALOKAIRUAN BIZI BAZARA\nPartikular bati alokatu badiozu:\nOrain edozeinek eska ditzake Emanzipa alokairurako laguntzak, adin-mugarik gabe, martxoaren 14tik aurrera lanik gabe geratuz gero.\nEmanzipa alokairuaren % 50a ordaintzeko laguntza da; 250€-ko muga dauka etxebizitzako, betiere alokairua 650€ baino gehiagokoa ez bada, eta nire diru-sarrerak 20.000€ baino gutxiagokoak badira edo 30.000€ baino gutxiagokoak badira bikotekidearekin.\nEmanzipa-ri buruzko informazio gehiago nahi baduzu: emanzipa@navarra.es\nOrain familia-unitate kaltebera guztiek DaVid alokairurako laguntzak eska ditzakete, adingaberik ardurapean ez izan arren, eta etxebizitza-erroldan gutxienez urte batez izena emanda ez egon arren.\nDaVid alokairuaren % 50a ordaintzeko laguntza da; muga kasuaren arabera ezarriko da, betiere alokairua 650€ baino gehiagokoa ez bada.\nDaVid-i buruzko informazio gehiago nahi baduzu, aurretiko hitzordua eska ezazu 012 zenbakian edo Nasuvinsa webgunearen bitartez (https://www.nasuvinsa.es/0-ayudas/).\nHala ere, Emanzipa eta DaVid, horien baldintzek ezartzen dituzten mugen ondorioz, ez zaizkie alokairua ordaintzeko arazoak dituzten pertsona guztiei iristen.\nEta ez baditut baldintzak betetzen, zer egin dezaket?\nAlokairuaren ordainketaren luzamendua (hau da, atzerapena) eska dezakezu:\nPartikular bati (10 etxebizitza baino gutxiago alokatzen ditu) alokatu badiozu:\nKalteberatasun-egoeran bazaude, alokairuaren ordainketaren atzerapena eskatu ahal izango duzu. Alokatzaileak zazpi egun izango ditu hori onartzeko baina, hark errefusatzen badu, bankuan estatuak bermatutako kosturik gabeko mikrokredituak eskatu ahal izango dituzu (eta itzuli beharko dituzu gehienez hamar urteko epean).\nEtxebizitza “edukitzaile handi” bati (10 etxebizitza baino gehiago alokatzen ditu) alokatu badiozu, publikoa zein pribatua: Orduan automatikoki alokairuaren ordainketaren luzamendua (hau da, atzerapena) izango duzu.\nEta gela bakarra alokatzen badut? Eta kontraturik ez badaukat?\nZenbait egoeratan, ez duzu laguntzaren bat eskatzeko aukerarik izango. Nolanahi ere, etxebizitza sailarekin harremanetan jar zaitez eta zure egoera azal iezaiezu; agian neurriren bat eskatu ahal izango duzu.\nTelefono bidezko arreta 9etatik 14etara, astelehenetik ostiralera: 628 346803 / 679 512378:\nHorrez gain, informazio gehiago eskura dezakezu finantza-erakundeetan (kutxak, bankuak eta abar).\nEtxebizitza babestua alokatzen baduzu Nafarroan:\nAlokairua ordaintzeko dirulaguntzak automatikoki berrituko dira, eta zenbatekoa errentaren % 75era arte igoko da hiru hilabetetan zehar (beharbada neurria luzatu egingo da).\nLaguntzarik jaso ez dutenentzat, Nasuvinsa erakundeak ordainketaren luzamendua (hau da, atzerapena) eskaintzen du, Nasuvinsa erakundeko etxebizitzetarako zein partikularren alokairu-poltsako etxebizitzetarako (apirilaren 1etik eta larrialdi-egoerak irauten duen bitartean).\nNeurri hauek alokairu babestuak eskaintzen dituzten enpresetara zabaltzeko aukera egon daiteke ere bai (interesik gabeko atzerapenak edo zorra barkatu eta orduan zorra desagertu egingo da); gainera, familia maizterrei dagokien dirulaguntza iraunarazi egingo da.\nLuzamendua Nasuvinsa erakundearen lokalak dituzten enpresa txiki eta ertainetara zabalduko da.\nHIPOTEKA BAT ORDAINTZEN ARI BAZARA\nLuzamendu bat onartu egin da (hipotekaren ordainketaren atzerapena, alegia) eta, alarma-egoera hasi zenetik 3 hilabetez luzatuko da.\nAtzerapena eskatu ahal izateko, lehen aipatu dizkizugun kalteberatasun-baldintzak bete beharko dituzu.\nZure ohizko bankuarengana (edo beste finantza-erakunde batengana) jo beharko duzu hipotekaren atzerapena eskatu ahal izateko.\nNolanahi ere, Etxebizitza sailarekin harremanetan jar zaitez eta zure egoera azal iezaiezu egoera honetan zer-nolako neurri har ditzakezun jakiteko.\n628 346803 / 679 512378: Telefono bidezko arreta 9:00etatik 14:00etara, astelehenetik ostiralera.\nKoronabirusi buruzko ohiko galderak: Nafarroako Gobernua\nOsasunari lotuta ez dauden galderak: eguneroko jarduerak eta izapideak administrazioarekin\nPobreziaren eta gizarte-bazterketaren kontrako Nafarroako sarea (zalantza orokorrak eta kalteberatasun-egoerak)\nSOS Racismo (diskriminazio arrazisten eta xenofoboen salaketa)\nPrevious article\tKoronabirusa eta enplegua, arazoak lanpostuan? Next article\tKORONABIRUS-A ETA ELKARTEAK - DIRU-LAGUNTZAK


Museoaren udako balorazioa - Noticia detalle - Zarautz\nMuseoaren udako balorazioa\nAURREKO URTEETAKO BISITARI KOPURURA GERTURATU DA AURTENGO UDAN ZARAUZKO ARTE ETA HISTORIA MUSEOA\nPasa den 2021ko uda garaia oparoa izan da Zarauzko Arte eta Historia Museoarentzat zerbitzuen erabiltzaileei eta eskainitako bisita gidatu kopuruei dagokienez. Museoan egiten diren bisita gidatu kopuruak, zein Zarauzko alde zaharrera egiten diren bisita gidatu kopuruak, gora egin dute nabarmen.\nDatorren urtean 20 urte beteko dituen museoak bere aztarnategien aurkikuntzaren garrantzia gizarteari eta Zarauzko biztanleriari helarazteko lan egiten jarraitzen du eta Zarauzko eskaintza turistikoan paper garrantzitsua betetzen jarraitzen du tinko. Museoaren erabiltzaileen asebetetze maila altua da eta askorentzako ezinbesteko jomugan bilakatu da gure herriko historia eta gizartea nolakoa den ulertzeko.\n2019ko udaldiarekin alderatuz, uztaila eta abuztuko erabiltzaileen datuak batuz, 2021an duela bi urtekoen oso antzeko zifrak jaso ditu Arte eta Historia museoak: guztira 602 bisitari izan ditu uda honetan. Zerbitzuei dagokienean, monumentu multzora eskaini diren bisita gidatuak duela bi urteko kantitatearekiko %20 gehitu da, 67 bisita gidatu guztira. Gainera, Zarauzko Alde Zaharrera bisita gidatu programatuak eskaini dira eta aurtengo kopuruak (21 bisita gidatu) duela bi urteko kopurua gainditu du. Bisita gidatu programatuez gain, eskaripekoak ere eskaini dira, ohiko moduan. Museoaren erabiltzaileen jatorriari dagokionez, batez ere turismo nazionala gailendu da, atzerritarrak ere gerturatu diren arren.\nUrte amaierara bitartean museoaren ordutegia honakoa izango da, pertsonako 2€ko prezioan:\n- Ostiral eta larunbatetan: 10:00-14:00 / 16:00-18:00.\n- Igande eta jaiegunetan: 16:00-18:00.\n- Monumentu multzora bisita, prezioaren barne.\n- Zarauzko Alde Zaharrean egiten den bisitaren prezioa: 2,50€/pertsonako.


Errezilgo San Martin Herri Eskola: 2007\nEkainak 12an Zumarragako Lasalle-Legazpi eskolara joan gara Osasunkumeko lanagatik lehen saria jasotzera.\n8:30tan autobusa herrira etorri da Billabonako ikasleekin. Errezildik Elagoibarrera joan gara hango ikastolako ikasleen bila eta azkenean Zumarragara joan gara.\n10rrak aldera iritsi gara eta segituan sari banaketa hasi da.\n3 eta 4. mailako ikasleen 1. saria guretzat izan da, eta bigarren saria Billabonako Fleming ikastetxeko ikasleentzat. Oholtzara igo gara eta han diploma eta Osasunkumeko katuaren irudi bat oparitu dizkigute.\n5 eta 6. mailako ikasleen 1. saria Zumarragako Lasalle ikastetxeko ikasleak irabazi dute eta 2. saria, Elgoibarko ikastolakoak.\nJarraian Antton eta Zumarragako irakasleak igo dira beraien sariak jasotzera.\nGure saria 3.000 euro balio duen ireera bat egitea da. Oraindik ez dakigu nora egingo dugun baina itxuraz abenturazko egonaldi bat egingo dugu: raftina, tirolina,...\nSari banaketa ondoren pailazoen emanaldi bat izan da. Polita...\nNork idatzia: IKASLEAK 0 iradokizun\nIZOTZ JAUREGIA ETA HONDARTZA\nMaiatzaren 31an Donostiara joan ginen eskurtsiora. 10:330tan Izozt-Jauregian ginen. Botak eta kaskoa jantzi ondoren izotzetara atera ginen eta jolasean jardun ginen denbora puska batean.\nMonitoreak etorri zirenean ikastaroa hasi zen. Aurrera, atzera, binaka,... era ezberdinetan patinatzen aritu ginen.\nAzkenean, ordu erdi bat inguru gure kontura ibiltzeko utzi ziguten. Bai ederki pasa genuela!\nHamaiketakoa egitera Anoetako estadio ondoan dagoen patinatzeko pistara joan ginen. Mutil bat patinetearekin aritu zen gu han egon ginen bitartean.\nOrdubata aldera autobusean Ondarreta hondartzara joan ginen. Han, hondarretan eta ur-ertzean jolasean aritu ginen. Azkenean, bazkaltzen ari ginela, zerua ilundu eta euria hasi zuen.\nKorrika Antiguo auzoko frontoira joan ginen eta han egon ginen jolasean autobusa gure bila etorri zen arte.\nAHOZKOTASUNAREN JAIALDIA ESKOLAN\nMaiatzak 25ean, arratsaldeko 6etan, eskolako gimnasioan jaialdia egin genuen.\nBertara guraso, aiton-amon eta ikasle izandako asko etorri ziren emanaldia ikustera.\nIkasle guztiok "Indioaren" dantza egin genuen. Oso-oso polita.\nTxikieneak "XALALA" dantzatu zuten. Gogo haundiarekin jardun ziren.\nMertxeren gelakoak oso olerki polit eta alaiak eskaini zizkiguten.\nAinhoaren gelako ikasleak "Patxi errementaria" antzerkia egin ziguten. Bai ondo pasa genuela!\nJarraian, gure gelakook olerki sorta zabala eskaini genuen. Gustokoak izan zirela iruditu zitzaigun.\nHonen ondoren, Juanjon gelakoekin batera, "Sagardotegira egindako eskurtsioa" antzerkia egin genuen. Urduri hasi ginen, baina jendea parrezka hasi zenean eta tortilla eta txuletak jandakoan lasaitu egin ginen eta hortik bukatu arte asko gozatu genuen.\nTraste guztiak kendutakoan, "Lazkao Txikiri" buruz prestatutako lana eskeini genuen. Gurasoak eta gainantzeko ikusleak oso gustora sumatu genituen.\nBertsoekin bukatutakoan, abestien saioa egin genuen Lehen Hezkuntzakoak.\nEta bukatzeko, Koko eta Moko pailazoen abesti bat dantzatu genuen.\nGero, kalejira bat korroan dantzatuta, jaialdiari bukaera eman genion.\nEderki pasa genuen, ba!\nAHOZKOTASUNAREN JAIALDIA ALBIZTURREN\nMaiatzak 22an Albizturrera joan ginen egunpasa. Han Albiztur, Bidegoian, Aizarna eta Errezilgo ikasleok elkartu ginen.\nEskola bakoitzak prestatuta ematen ditugun antzerki, bertso, kantu eta dantzak eskaintzen dizkiegu beste eskolakoei.\nGoizean eskaini genituen prestatuta genituen ekintza guzxtiak. Denak oso politak izan ziren.\nGure eskolako Haur Hezkuntzako ikasleak "XALALA" dantzatu zutren lehenik. Ondoren, 1 eta 2. mailako ikasleak "Patxi errementaria" antzerkia eskaini ziguten eta bukatzeko Lehen Hezkuntzako ikasle guztiok abesti pare bat abestu genituen.\nEgoardian, herriko plazan bazkaldu genuen eta frontoian eta parkean jolasean ibili ginen.\nArratsaldeak, dantza eta jolas saioak egin genituen. Ondo pasa genuen.\nDatorren ikasturtean Aizarnara joango omen gara.\nMaiatzak 16an Ibaizabal argitaletxearen eskutik ipuinetako marrazkigile baten bisita jaso dugu. Bere izena Alai Zubimendi da eta Hernaniarra izatez.\nLehenik eta behin, bere marrazki ezberdinen bilduma bat erakutsi zigun. Marrazki bakoitza ze margo motarekin etra nola egina zeukan azaldu zigun. "Tximu bat klinikan" ipuineko marrazkiak egin ditu.\nOndoren, harbelean jarrita genuen horma-irudi batean, "Oier eta zenbakiak" ipuina kontatu ahala mararzkiak egin zituen. Zenbaki bat ipini orduko guk zein animali marraztu leiken zenbaki horretan asmatu behar genuen. Azkenean, zoologikoko 10 animalien marrazkiak egin zizkigun lehenengo 10 zifrekin. Saioarekin bukatzeko, galdera sorta bati erantzunak eman zizkigun.\nJoan aurretik, Mikelek bere kotxeen marrazki bilduma erakutsi zion eta besteok 3,4,5 eta 6 mailakoek egin behar dugun antzerkiko horma-irudiak. Asko gustatu zitzaizkion.\nMartxo ezkeroztik Osasunkumeko proiektu bat egiten jardun gara. Bere izena "Herria garbi eduki nahi dugu" da. Bi hilabete egon gara lana egiten. Maiatzaren 7an lana eskolako beste gelakoei erakutsi genien eta hurrengo egunean, gurasoei.\nLan honetan ordenagailuan idatzi bat prestatu dugu gero pantailan ikusteko, gutun bat herritarrei etxeetara bidaltzeko, beste bat udalera bidaltzeko eta kartel batzuk herrian ipintzeko.\nHemen etxetara bidali genuen gutuna:\nHERRIA GARBI EDUKI NAHI DUGU\nGu Errezilgo San Martin Herri eskolako 3 eta 4. mailako ikasleak gara.\nOsasunkume izeneko gai bat lantzen ari gara eta gai horren barruan Herria txukun mantentzeko proiektu bat egiten ari gara.\nAzalpen batzuk bidali nahi dizkizuegu:\n· Proiektu aukeratzerakoan konturatu ginen herria zikin samarra dagoela goxoki paper eta txikleak lurrean botata egoten direlako.\n· Lehenik eta behin, arazoen zerrenda egin genuen.\n· Ondoren, arazoen zerrendatik batzuk aukeratu genituen.\n· Jarraian, aukeratutako arazoei irtenbidea aurkitzen saiatu ginen gurasoe-kin batera.\n· Gero, gelan irtenbide guzti hauek aukeratu eta zuei proposatzea erabaki genuen:\n· Zuen laguntza behar dugu arazo batzuk konpontzeko.\n· Zuei gauza batzuk eskatzea pentsatu genuen.\n1. Astebukaera eta jai egunetan txikle, goxoki zorro eta paperak lurrera botatzen ditugu, zakarrontzira bota beharrean.\n2. Telebista eta traste haundiak behar baino lehenago ateratzen dira zakarrontzira.\n3. Jendeak kartoiak kontenedoretik kanpo uzten du, barruan tokia badago ere.\n4. Kotxe, moto eta bizikletak derrapeak egin eta lurra markatzen dute.\n5. Kontenedoreak betetzen direnean, zabor zorroak lurrean uzten dituzte eta katu eta txakurrek txikitu egiten dituzte.\n6. Jolastokia zigarro eta pipa azalez beteta azaltzen da astelehenetan.\n1. Goxoki paperak eta txikleak zakarrontzira bota eta ez lurrera.\nLurrean dauden paperak, zakarrontzira bota.\nLurrera botatzen dituzten zaborrak jasotzeko esan, botatzen dituenari.\nUme txikiei, zaborra ontzira botatzen erakutsi.\n2. Bilketa egunean bertan bakarrik atera traste handiak.\nUdaletxeari bilketaren egutegia eskatu.\n3. Kartoiak kontenedore barrura sartu beti.\nBegiratu kontenedore atzean lekurik ba al dagoen.\nKontenedorean tokia ez badago etxera eraman kartoiak.\n4. Ibilgailu guztiak errespetatu behar dituzte arauak.\n5. Ahal balin bada, ez utzi lurrean kontenedoreak beteta daudenean.\nBegiratu beste batean tokia ba al dagoen.\n6. Umeen jolastokia errespetatu.\nZigarro eta pipa azalak zakarrontzira bota.\nEskerrik asko karta hau irakurtzeagatik.\nEskerrik asko herria txukun mantentzen lagunduko diguzuelako.\nAGUR BENUR ETA JAN YOGUR\nANIMA ZAITEZTE ETA LAGUNDU HERRIA GARBIAGO EDUKITZEN\nTXIKI - PARK\nZubietan Errealaren zelaiaren aparkalekuan bazkalduta autobusean Txiki – Parkera joan ginen.\nTxirrista handian pertsona asko ibili ziren, bi andereño ere jaitsi ziren .\nTxikienak txirrista txiki eta bolekin ibili ziren baita ere toboganetan.\nHiru piramide itxurako arranpetan ibili ginen.\nSokarekin igotzeko aldapa bat ere bazegoen eta nahiko zaila zen igotzea andereñoek betik lagunduta eta beste ikasle batek goitik lagunduta igotzen ziren.\nBi komun ere bazeuden bat neskena eta bestea mutilena.\nGoian taberna bat ere bazegoen eta tobogan batetik joaten zen.\nMartxoak 28an Zubietara joan ginen Errealaren entrenamendua ikustera.\nIritsi ginenean instalakuntza guztiak erakutsi zizkiguten.\nJarraian, goikoz elaira joan ginen Errealeko jokalarien entrenamendua ikustera.\nEntrenamentua ia bukatu zutenean barruko gimnasiora joan ginen eta han jolas polit batzuk egin genituen.\nOndoren Realeko bi jokalari etorri ziren: Labaka eta Herrera, eta galderak egin genituen. Gero bi ilaratan jarrita firmak egin zituzten. Azkenik Herrera eta Labakarekin argazkiak atera genituen.\nZubietatik atera eta bazkaldu egin genuen Txiki Parkera joateko.\nJoan aurretik, igandeko partidua ikusteko sarrera batzuk eman zizkiguten.\nAZPEITI ETA AZKOITIKO IKASLEEN EMANALDIA\nMartxoak 27an, arratsaldeko 3etan, Azpeitia eta Azkoitiko Urola eta Xabier Munibeko ikasleak etorri dira eskolara.\nSarrerako agur batzuk eskaini zizkiguten lehendabizi.\nGeroxeago, DBHko kantagintza taldeak abestiak eta kalejira eskaini ziguten.\nHorren ostean, guk ere parte hartu genuen,bertsoak eta lau asmakizun kantatu genituen.\nApur bat geroago, Urola ikastolakoak abesbatza kantatu zuten: Pianoa, tronpeta eta tuba eta guzti ,tronpeta jo zuena gorri-gorri jarri zen.\nAzkenik, agur-bertso sorta batekin amaitu genuen festa.\nKorrika egin aurretik Korrikari buruz gauza batzuk egin genituen.\nLehendabizi bideoklipa ikusi eta Korrika eta AEK zer ziren esplikatu zigun maisuak. Ondoren kantu bat ikasi genuen. Gero Korrikari buruzko ipuin bat irakurri zigun maisuak, eta gero ipuina laburbildu, eta geletan irakurri genituen taldeak eginda. Bi eta hiru urtekoei lau eta bost urtekoei eta sei eta zazpi urtekoei kontatu genien ipuina, zortzi eta bederatzi urtekoek eta hamar eta hamaika urtekoek. Plastikan petoak margotu genituen.\nGaur, martxoak 23, korrikan aritu gara frontoian. Irakasleak ez zuten korrika egin nahi, batik bat Anttonek.\nHiru aldiz jarri dute kantu berbera. Hasieran ez zuen korrika ematen, denak oinez ihardun gara. Gero ordea, ume gehienak aulkian eseri dira. Eiderrek ikurrina ekarri du, batzuk ibili dute. Gutako batzuk ume txikiekin ibili gara eta oinez ibili behar izan gara, txikiak direlako. Berez kalean egin behar genuen korrika baina euria ari zuelako, frontoian egin dugu.\nLarramendiko ikasleen abesbatza gure eskolan\nMartxoak 29an Larramendi ikastetxeko haurrak etorri ziren Errezilera kantu batzuk abestera txirulaz eta ahoz.\nHogei minutu egon ziren kantatzen.\nOso ondo kantatzen zuten eta asko gustatu zitzaigun.\nGimnasioan kantu hauek kantatu zituzten: Betoben, Furra-furra, Din-Don, Agur Zuberoa,... Eta gainera azkeneko kantua bi aldiz kantatu zuten.\nEmanaldia eta gero Coca-Cola, Kas naranja eta txorizo bokadiloak jan zituzten.\nJoan Zakuri gutuna\nKaixo, Joan Zaku:\nZer moduz zaude? Gu oso ondo gaude.\nZure liburuxkan, oso ariketa politak egin ditugu eta gehien gustatu zaiguna, ipuina izan da. Liburuxkako ariketa bakoitzean, irakasleak puntu batzuk eman dizkigu. Puntu horiekin animalia batzuk margotzen genituen. Joan Zaku batera iritsitakoan, posterrak edo liburuxkako pertsonai edo animalien pegatinak ematen, zizkigun irakasleak posterrean eransteko.\nEskolatik Arotz-Eneara joan ginenean, zure jolas batzuk egin genituen eta asko gustatu zitzaizkigun. Lehenengo egin genuen jolasa “Animalien dantza” izan zen,eta bestea “Buztan jolasa” izan zen eta azkenengoa “Esaera zaharren jokoa”egin genuen.\nEskolara etorri ginenean, Astelehenean “Gaztain jolasean” ibili ginen. Asteazkenean “Txantxiztegi jolasean” ibili ginen.\nZure jokoak asko gustatu zaizkigu.\nAgur Joan Zaku eta musu asko.\nErrezilgo 2. ZIKLOKO ikasleak.\nKutxa Espaziora bisita\n2007ko Martxoak 16 ostiralean Kutxa espaziora joan ginen egoardian. 1,2,3,4,5 eta 6.mailakoak joan ginen.\nTxikiklik, argindar gela, ikusmen gela, ordenadore gela, zine gela,... gelak daude, oso politak.\nJolas politak daude. Adibidez: mezuak ontzi barruan bidaltzeko hodi luzeak, Txikiklikeko tunel iluna, begi ninia ikusten zen telebista,...\nIritsi ginenean Arotz-Eneako bi monitore ikusi genituen: Virjinia ( Virma) eta Ana.\nIrakasleei txartelak ez zioten funtzionatzen eta gure gelakide Loreari txartela galdu zitzaion.\nKutxa espaziotik atera ginenean. Lur Kutxa espazioan gelditu zen. Lur kanpora ateratakoan txalekoa Kutxa espazioan ahaztu zitzaion eta barrura joan behar izan zuen.\nKutxa espazioaren kanpoan Gipuzkoako baserri eta Jauregiak zeuden eta guk Errezilgo Iraola Zaharraren ondoan argazki bat atera genuen.\nOndoren etxera itzuli ginen. Ederki pasa genuen.\nAntzinako gizakien erakusketa\nMartxoak 16an, goizean, Errezildik Donostiara abiatu ginen Aldalurreko autobusean.\nIritsi ginenean katuak ikusi genituen arroketan.Ondoren jolasean ibili ginen.Pixka bat geroago hamaiketakoa egin genuen.\nApur bat geroxeago aintzinako gizakiak nola bizi ziren ikustera joan ginen Donostiako Kursaal inguruan zegoen karpa batera. Lehenengo mailatik seigarren maila bitartekoak joan ginen.\nAintzinako gizakien gauza asko ikusi genituen:\n· Paleolitoa garaiko kobazuloa, eta han, janaria prestatzen ari zen neska eta mutil ehiztaria.\n· Neolitoa garaiko etxe bat. Etxe barruan neska bat zegoen irina egiten. Etxetik kanpo gizon bat garia mozten ari zen.\n· Lehen baserritarren bizimodua.Bi baserri mota zeuden.Batean hesia egiten ari ziren.\n· Gizakiek idatzita lehen esaldiak egiten ikasi zuten.\nErakusketa asko atsegin zitzaigun.\nGidari mutila zintzoa zen. Asko hitz egiten zuen baina guri nahiko motxa iruditu zitzaigun.\nArotz-Enea Nafarroako Etxarri-Larraunen dago. Martxoko 5, 6 eta 7an egon ginen han.\nLehenengo mailatik seigarren mailararteko ikasleak\nLehenengo egunean ekintza hauek egin genituen:\n· Logelak, komunaketa abar ezagutu genituen.\n· Arratsaldean Tomas-zulo ikusi genuen.\n· Afalondoren suaren tailerra egin genuen.\n· Goizean basora eta marmol arrosaren arrobira joan ginen.\n· Arratsaldean bi tailer egin genituen eta hauek dira:\n· Animaliak eta buztina.\n· Afalondoren diskofesta izan zen.\n· Goizean maletak prestatu genituen.\n· Mendira joateko kapa batzuk jantzi genituen.\n· Arratsaldean diskofesta egin genuen.\n· Ondoren Alegitar batzuk etorri ziren.\n· Azkenik etxera etorri ginen.\nAzkeneko irtera ez zitzaigun asko gustatu, euria ari zuen eta.\nOso onak izan ziren hango monitoreak. Beste bi irteeretan oso ondo pasatu genuen. Gosari, bazkari eta afariak ere onak izan ziren. Oso ondo pasa genuen.\nLehen zikloko ikasleak\nBigarren zikloko ikasleak\nHirugarren zikloko ikasleak


Air New Zealand ebaketa zerbitzua AEBetara, Kanadara, Argentinara, Japoniara eta Erresuma Batura\nHasiera » Azken albisteak » Airlines » Air New Zealand ebaketa zerbitzua AEBetara, Kanadara, Argentinara, Japoniara eta Erresuma Batura\nAirlines • Aireportuko • Negozio Bidaiak • Gobernuko berriak • Hawaii Azken Albisteak • Zeelanda Berriko Azken Albisteak • Berriak • Segurtasuna • Turismo • Bidaiaren helmuga eguneratzea • Travel Wire News • Hainbat Albiste\nAir New Zealand, Star Alliance-ko kidea bere sareko ahalmena gehiago murrizten ari da Covid-19k bidaia-eskarian izan duen eraginaren ondorioz.\nGarraio luzeko sarean, Air New Zealand-ek bere ahalmena ehuneko 85 murriztuko du datozen hilabeteetan eta gutxieneko ordutegia egingo du Kiwiak etxera itzultzeko eta Asia eta Ipar Amerika merkataritza korridoreak zabalik edukitzeko. Ordutegi honen xehetasun guztiak datozen egunetan aholkatuko dira.\nSare luzeko ahalmenaren murrizketen artean, hegazkin konpainiak Auckland eta Chicago, San Francisco, Houston, Buenos Aires, Vancouver, Tokyo Narita, Honolulu, Denpasar eta Taipei arteko hegaldiak etetea aholkatzen die martxoaren 30etik ekainaren 30era. Halaber, Londres-Los Angeles zerbitzua bertan behera uzten ari da martxoaren 20tik (LAX ohia) eta martxoaren 21etik (LHR ohia) ekainaren 30era arte.\nTasman eta Pazifikoko Uhartearen sareko ahalmena nabarmen murriztuko da apirila eta ekaina bitartean. Ordutegi aldaketa hauen xehetasunak aste honetan bertan jakinaraziko dira.\nEtxeko sarean, ahalmena ehuneko 30 inguru murriztuko da apirilean eta maiatzean, baina ez da ibilbiderik etengo.\nBezeroei ohartarazi diete ordutegi aldaketarik ez dutenez, ez dutela hegazkin konpainiarekin harremanetan jarri behar, hurrengo 48 orduetan hegan egin behar ez dutenean edo Zeelanda Berrira edo bere herrialdera berehala etxeratzeko beharra izan ezean.\nGreg Foran zuzendari nagusiak dio aire konpainiek aurrekaririk gabeko erronka bati aurre egiten dioten bitartean, Air New Zealand gehienek baino hobeto kokatzen dutela bere bidea nabigatzeko.\n"Gure jendearen erresilientzia apartekoa da eta etengabe harritzen nau gure bezeroekiko duten dedikazio eta grinak", dio Foran jaunak.\n“Kostu baxuko oinarria, balantze sendoa, kutxa erreserba onak, marka bikaina eta egunero gainditzen duen taldea duen konpainia arina gara. Bazkide solidarioak ere baditugu. Une honetan Gobernuarekin ere eztabaidatzen ari gara ".\nBidaien beherakadaren ondorioz, Air New Zealand-ek bere kostu oinarria berrikusten jarraitzen du eta kargu iraunkorretarako kaleratze prozesua hasi beharko du prozesu honetan sindikatuek lankidetzan duten eginkizun garrantzitsua aitortuz.\n"Orain onartzen ari gara datozen hilabeteetan gutxienez Air New Zealand izango dela baliabide gutxiago behar dituen aire konpainia txikiagoa, jendea barne. Hainbat neurri ezarri ditugu, hala nola, soldatarik gabeko eszedentzia eta gehiegizko eszedentzia dutenei har dezaten eskatzea, baina horiek orain arte bakarrik doaz. Aire konpainiako gure langile batzuentzako birkokapen aukerak lantzen ari gara eta beste erakunde batzuei laguntzeko ere bai ”.\nForanek esan du hegazkin konpainia modu aktiboan lan egiten ari dela bere langileen 8,000 langile baino gehiago ordezkatzen dituzten lau sindikatu nagusietako buruekin langile guztiei emaitza egokia bermatzeko.\n"Eskerrak eman nahi nizkieke E tū, AMEA, NZALPA eta Air New Zealand Pilots Federazioko zuzendaritza taldeei, aire konpainiarekin harremanetan jartzeko eta kideen interesak modu positiboan ordezkatzeko moduagatik. Aurrekaririk gabeko garaiak dira, denok nabigatu behar izaten ditugunak. Eta argi dago kostuak jaisteko eta diru-sarrerak bideratzeko neurri egokiak hartzen ez baditugu, gure hegazkin konpainia ez dela egoera onean egongo aurrera egiteko Covid-19ren eraginik okerrena gaindituta. ”\nAir New Zealand-en kostuak aurrezteko ekimenen barruan, Zuzendaritza Batzordeak ehuneko 15eko soldata murriztuko du urte natural honen amaiera arte.


Asmoz Fundazioak etb-ren “Tribuaren Berbak” saioan oinarrituriko “Hizkuntzen mundua eta euskara deskubrituz” sekuentzia didaktikoak aurkeztu ditu - ASMOZ Fundazioa\nBi hizkuntza ofizialen erabilera sozialaren desoreka konpentsatzeko, euskarak lehentasunezko tratua behar duela kontutan hartuz; eta, bestetik, soziolinguistika lantzeko material gutxi dagoela ikusita, interesgarria iruditu zaigu Asmoz Fundazioan, ETB1eko “Tribuaren Berbak” programan landutako edukiak, DBH mailako material didaktiko osagarri gisa lantzea. Proiektuaren helburu nagusia da ikasleak inguratzen dituen errealitate soziolinguistikoaz jabetzea eta eleaniztasunaren eta euskararen aldeko jarrera aktiboa izan dezaten sustatzea.\n– Maite Iturbe Mendialdua, EITBren zuzendari nagusia.\n– Iñaki Dorronsoro Plazaola, Eusko Ikaskuntzaren Asmoz Fundazioaren lehendakaria.\n– Kike Amonarriz Gorria, proiektuaren zuzendaria.\n– Iñaki Zapirain Retegi, sekuentzia didaktikoen koordinatzailea.\n– Josune Zabala Alberdi, aholkulari metodologikoa.\n“Tribuaren berbak. Hizkuntzen mundua eta euskara deskubrituz”: http://tribuarenberbak.asmoz.eus/index.html\nEIMA gordailua: http://www.eimakatalogoa.eus/20962/tribuarenberbak/ ()\n‘Hizkuntzen mundua eta euskara deskubrituz’ Sekuentzia didaktikoak: http://eusko-ikaskuntza.org/eu/proiektuak/-039hizkuntzen-mundua-eta-euskara-deskubrituz-039-sekuentzia-didaktikoak/pr-32/\n‘Tribuaren Berbak’ saioko materiala ikasgeletarako egokitu dute: http://www.eitb.eus/eu/telebista/programak/tribuaren-berbak/osoa/4473937/tribuaren-berbak-saioan-oinarritutako-material-didaktikoa/\nEskoletarako egokitu dute ‘Tribuaren berbak’ saioa: http://www.berria.eus/albisteak/128354/eskoletarako_egokitu_dute_039tribuaren_berbak039_saioa.htm\n‘Tribuaren Berbak’ saioan oinarritutako material didaktikoa: http://www.diariovasco.com/culturas/tv/201611/03/tribuaren-berbak-saioan-oinarritutako-20161103163120.html\nTribuaren Berbak telebista saioak eskolara eramateko material didaktikoa aurkeztu da: http://www.soziolinguistika.eus/node/6340


"Gobernu lokalak, itsasaldeak, itsasoak eta klima-aldaketa" jardunaldia\nGetxoko Muxikebarrin ospatuko da, azaroaren 28an, Platforma, Euskal Fondoa, Getxoko Udala eta Basque Centre for Climate Change-BC3k antolatuta\nElkartasun lokaleko Europako egunen testuinguruan antolatuta, bere helburua da ezagutzea eta ezagutzera ematea zer egiten ari garen Euskadin, Zientziatik, bertako Erakunde Publikoetatik edo Garapenetik, itsas eta itsasaldetako ekosistemak babesteko. Horretarako, ahots adituak elkartuko zaizkigu, BC3, AZTI ikerketa-zentroa, Medicus Mundi GKE edo Getxoko udaletik bertatik.\nSarrera-hitzaldia “Klima-aldaketa eta itsasaldeak: zientziatik begiratuz” da eta Elisa Sainz de Murieta BC3ko ikertzaileak eskainiko du, mundu osoko itsasaldetako hirietako politikak aztertuz egindako lana hizpide hartuta. Ondoko mahainguruan bertako esperientziak partekatzeko aukera izango da, besteak beste itsasaldeetako berreskuratzearen eta arrantza jasangarriaren inguruan; Euskadiko eragileak munduan zehar egiten ari diren garapen-proiektuak ere ezagutuko ditugu.\nEgitaraua ikusteko sakatu HEMEN


barren.eus - Josu Esnaolak Argia Ereiten Euskara Saria jaso du, euskararen alde egindako lanagatik\nEuskaltegiko irakaslea da Josu Esnaola. Sortzez elgoibartarra den arren, makina bat urte daramatza Getxon.\nArgia Ereiten Euskara Sarien sari banaketa ekitaldia Getxoko Fadurako Kiroldegiko batzar aretoan egin zuten, 150 bat lagunen aurrean. Imanol Landa Getxo alkateak nabarmendu zuen bi saridunek euskarari ofizioz eta afizioz dedikatutako bizitza eduki dutela, biak euskaltegiko irakasleak direlako eta musu truk parte hartu dutelako euskara sustatzeko hainbat ekimenetan, esate baterako, Bizarra Lepoan, Bost Axola irratia, Egizu, Irakurzaleen Txokoa, Sortua ekimenetan... Horregatik, bi euskaltzaleei beren euskararekiko konpromisoagatik eskerrak eman zizkien getxotar guztien izenean. Saria Luis Artola artisauak egindako egurrezko eskultura izan zen.\nJosu Esnaolak saria hartzerakoan adierazi zuen zeregin honetan ez direla bakarrik egon eta urte guzti hauetan beraiekin aritu diren guztiak ekarri zituen gogora. “Saria guk jaso dugu baina atzean jende asko dago. Asko jaso dugu jende askorengandik eta horiek aberastu gaituzte eta guk eman duguna baino gehiago eman digute. Eskerrak lekukoa hartu zutenei, beraiei esker Berbalagunak iraun duelako eta zabaldu delako esparru askotara. Saria beraiek ere merezi dute”, amaitu zuen Esnaolak. Txistu-pieza bat ere jo behar izan zuen Josu Esnaolak sari banaketa ekitaldian. (iturria eta argazkiak: Getxoko Udala). Ekitaldiko argazki gehiago: hiruka.eusuka.eus


LH | Page 4 | Santo Tomas Lizeoa\nAmets bat Zubietan\nLH5 mailako ikasleek Errealak antolatutako “Amets bat” proiektuan parte hartu dute, egun paregabea igaro dutelarik. Bertan, begiraleek Zubietako eraikina eta futbol zelaiak erakutsi dizkiete, Errealaren historia eta ibilbidearen berri eman eta baloiaz hainbat joko eta ariketak proposatu eta egin dituzte. Zereginak amaitutakoan taldearen entrenamendua ikusi eta jokalariekin hitz egiteko aukera izan dute. Ikasleek jokalarien hurbiltasuna sinadurak eskatzeko erabili dute. Ander Guevara eta Barbara Latorrek ikasleek prestaturiko galderei erantzun dizkiete eta argazki bana eman oroigarri gisa.\nRead more about Amets bat Zubietan\nRead more about Amets bat\nRead more about Zelaia sagardotegian\nRead more about Uitzin\nRead more about Piraten etxea\nUitzi eta Zelaia sagardotegian\nLehen hezkuntza laugarren mailako ikasleek ikastolatik kanpo bi ekintza burutu dituzte urrian zehar. Taldeen kohesioa indartzeko Uitzira bi eguneko irteera egin zuten eta sagardoa nola egiten den ulertzeko Zelaia Sagardotegira bisita egin zuten.\nRead more about Uitzi eta Zelaia sagardotegian\nAurten ere lehen hezkuntza hirugarren mailako ikasleak piratekin ibili dira Pasaiako Arrokaundieta aterpetxean. Piraten antzera mozorrotu, itsasontzian bidaiatu, olatuei aurre egin, altxorra bilatu eta dantza ugari egiteko aukera izan dute Jaizkibelgo magalean.\nLH 6 Guraso bilera txostena\nRead more about LH 6 Guraso bilera txostena\nLH 5 Guraso bilera txostena\nRead more about LH 5 Guraso bilera txostena\nLH 4 Guraso bilera txostena\nRead more about LH 4 Guraso bilera txostena


LABORAL Kutxan berdintasunaren alde egiten dugu lan - Ba da beste modu bat | Laboral Kutxa Blog\nGure kreditu kooperatiban politika aktiboak ditugu, eskubideak errealitate bihurtzeko.\nBerdintasunaren aldeko lasterketa\nUrtero, LABORAL Kutxatik ahal duguna egiten dugu Lilatoia errealitate bihurtzeko. Emakumeen lasterketa honek 3 hamarkada bete ditu.\nEmakumeek bakarrik jokatzen duten pilota lehiaketa\nDuela urte pare bat Emakume Master Cup babesten hasi ginen, emakumeek bakarrik jokatzen duten pilota lehiaketa zirraragarria da.\nEmakumeentzako lasterketa profesionala\n2017tik Emakumeen Bira babesten dugu, Euskal Herrian egiten den emakumeentzako txirrindularitza lasterketa da eta emakumeentzako txirrindularitza zirkuito profesional garrantzitsuenaren parte da.\nEuskadi Txirrindularitza Fundazioa, emakumeen taldea\nOinarrizko txirrindularitza egoerarik onenetan praktikatzeko\nOrbearekin, Etxeondorekin eta Euskadiko Txirrindularitza Fundazioarekin taldea osatu dugu, oinarrizko txirrindularitza babestu nahi dugulako eta herri honetako neska-mutilek txirrindularitza ahalik eta modu profesionalenean egin dezaten bermatzeko.\nAzaroaren 25: Graffiti feministak\nEsan ez genero indarkeriari\n2017ko azaroaren 25ean gure bulegoetara eraman nahi izan genuen genero indarkeriaren kontrako jarrera eta graffiti feministak margotzeko aukera zozketatu genuen.\nAzaroaren 25a: Genero indarkeriaren kontrako bideoa\nAzaroaren 25eko ekimena\nHorrela geratu ziren gure bulegoak azaroaren 25ean genero indarkeriaren kontra marraztu ziren graffitiekin.\nTags: berdintasuna emakumeak


Langabezia tasa Covid-19aren aurreko datuen pare kokatu da maiatzean - Azkoitiko Udala\nLangabezia tasa Covid-19aren aurreko datuen pare kokatu da maiatzean\nAzkoitian %8ko langabezia tasa erregistratu da maiatzean. Gizonezkoen artean %6,7 da langabezia eta emakumezkoetan, %9,6. Datu horiek justu Covid-19a iritsi aurretik jasotakoen parekoak edo hobeak dira.\nCovid-19a kolpe gogorra izan da osasun, gizarte eta ekonomiaren ikuspegitik. Alabaina, Azkoitian maiatzean erregistratutako langabezia tasa enplegua indartzen ari denaren adierazle da eta horrek itxaropena sortzen du, gaur egungo egoeraren ezaugarri nagusia ziurgabetasuna den arren. Azken hilabetean jasotako datuen arabera, Azkoitiak %8ko langabezia tasa du.\nGizonezkoen artean, langabezia %6,7koa da. Iazko otsailean, justu Covid-19a ezustean sartu aurretik, langabezia %6,8koa zen.\nEmakumezkoen artean, berriz, langabezia tasa %9,6an kokatu da maiatzean. Datu hori iaz, 2020ko otsailekoa baino hobea da. Orduan, %10,9an baitzegoen emakumeen artean langabezia indizea.\n2020ko maiatzeko eta 2021eko maiatzeko datuak alderatuta, ondoriozta daiteke langabeziak %19,3ko jaitsiera izan duela. Hau da, duela urtebete pasatxo, 579 lagun zeuden langabezia egoeran eta orain 467 pertsona daude lanik gabe.\nIdeia bat egite aldera, bailara mailan, azken hamarkadako daturik hoberena 2019ko uztailean jaso zen. Orduan, Urola Erdian guztira 1.162 lagun zeuden langabezian. Aurtengo maiatzeko dauten arabera, bailaran, 1.259 gizon eta emakume daude lan merkatutik kanpo.


Gasteizen misiolariak prestatzen ari dira elkartasuna sustatzeko - Diario de Noticias de Alava\nGasteizen misiolariak prestatzen ari dira elkartasuna sustatzeko\nMisioen Ordezkaritzak Aldatuz prestakuntza-ikastaroa abiarazi du, misiolari berriak sortzeko\ne. f. domínguez 08.11.2020 | 23:45\nGASTEIZ – Emozioak eta bizimodua goitik behera aldatzea, barrutik nahiz kanpotik. Gasteizko Elizbarrutiak abian jarri duen programak Aldatuz izenekoa, hori eta gehiago eskaintzen duela adierazten du bertan izena ematen duten boluntario eta herritarrentzat. Izan ere, Gasteizko Misioen Ordezkaritzak Aldatuz prestakuntza-ikastaroa jarri du abian, hain zuzen, kultura ezagutarazteko eta misiolariak prestatzeko, udan Afrikan edo Amerikan misio-esperientzia izateko aukerarekin. Azaroaren 21ean hasiko da eta izena emateko zerrenda oraindik irekita dago interesdun guztientzat. Ikastaro honetako saioek, 18 urtetik gorako eta adin mugarik ez duten pertsonentzat, 10 ikasle izanen dituzte gehienez ikasgela bakoitzeko, eta lau ordu iraungo du goizez, betiere hilabete bakoitzeko hirugarren larunbatetan. Horietan misiolarien kultura inguratzen duen guztia landuko da, ikasle bakoitzaren eguneroko errutinan eroso sartzeko dinamikekin.\nFran Izquierdo, Angolako misiolari ohia, Elena Fernandez de Castillo eta Estibaliz Vea Murguia, biak Ekuadorreko misiolariak, egunkari honetan misiolari izatera gehien bultzatzen dituena azaldu dute. Hain zuzen, hirurek Misioen Ordezkaritzan lan egiten dute egun, eta Aldatuz ikastaroa bera egiteko ardura dute. "Ikastaro hau errealitatetik abiatzen da. Zoritxarrez, oro har, hegoaldeko herrialde askotako bizitzaren errealitatearen ikuspegi oso partziala eta negatiboa dugu. Ez gara ohartzen, halaber, pertsona pobreak bizi dituzten injustizia-egoerei eusteko dugun erantzunkidetasunaz", azaldu eta gehitu dute: "Kontua ez da errealitatea beste ikuspegi batetik ikustea, baizik eta gure azterketa kritikoa lantzea, eta ikustea nola horrek guztiak aldaketa pertsonala eta pobreekiko konpromisoa ekarri behar digun".\nZehazki, Aldatuz Misiolari Prestakuntza Programak misioen delegazioa eskaintzen du misiolari izateko grina duten edo mundu osoko herri eta komunitate pobretuekiko elkartasuna bizitzeko ezagutzak garatu nahi dituzten pertsona guztientzat. "Ia 20 urte daramatzagu misiolari-prestakuntza hori garatzen eta egokitzen, eta 150 arabar baino gehiago prestatu ditugu jada", zehaztu dute hirurek. "Misiolariek Ekuadorren edo Angolan, esate baterako, egiten duten gizarte-lana hemen baino askoz zabalagoa da, beharrak ere handiagoak baitira. Misiolariak kristau konprometituak gara, parrokia batean eta komunitate kristauetako pertsona pobreekin lan eginez", azpimarratu dute.\nMisiolari esperientzia, udan Hala, interesgarria da ikastaroa egiten duten pertsonek udako Misiolari esperientzia izatea ikasitakoa praktikan jartzeko. Joaten diren lekuetan misiolari taldeak hartzen ditu, eta esperientziako partaideak bertan egon ohi diren hilabetean egiten dituzten lanetan laguntzen dute. "Esperientzia ahalik eta positiboena izan dadin saiatzen gara, bai beraientzat, bai hartzen dituen taldearentzat eta komunitatearentzat". Izena emateko edo Aldatuz ikastaroari buruzko informazio gehiago jasotzeko, herritarrek 945 130 857 telefonora deitzeko aukera dute edo helbide elektroniko honetara idazteko aukera ere badago: misiovit@misioak.org.\nAnder Martinez. Ander Martinezek 32 urte ditu eta lehen eskutik daki zer den Perura joatea misiolari izateko eta behartsuenari laguntzeko. Egunkari honetan dioenez, duela urtebete erabaki zuen Aldatuz programan izena ematea, eta esperientzia hori "aberasgarria eta oso positiboa" dela adierazi du. "Quillabambako parrokia hainbat esparrutan egiten ari den lana laguntzea eta motibatzea izan zen nire esperientzia", azaldu eta zehaztu du: Nerabeen eta gazteen kanpamenduak egitea, aisialdiko animatzaileak prestatzea, katekistekin, irakasleekin eta nekazarien komunitateetako koordinatzaileekin tailerrak egitea... Hainbat lan egin zituen. "Bi esperientzia gogorrenak gazteekin egiten ditugun kanpamenduak izan ziren. Bi horietan, zorionez, haiekin landu ahal izan genuen bokaziozko gaia. Pozik nago esperientzia hori bizi ahal izan dudalako, esperientzia ezin hobea izan da".\nIkastaroa. Gasteizko Misioen Ordezkaritzak Aldatuz prestakuntza-ikastaroa jarri du abian, hain zuzen, kultura ezagutarazteko eta misiolariak egiteko, udan Afrikan edo Amerikan misio-esperientzia izateko aukerarekin. Azaroaren 21ean hasiko da eta izena emateko zerrenda oraindik irekita dago interesdun guztientzat. Ikastaro honetako saioek, 18 urtetik gorako eta adin mugarik ez duten pertsonentzat, 10 ikasle izanen dituzte gehienez ikasgela bakoitzeko, eta 4 ordu iraungo du, goizez.\nFran Izquierdo"Ikastaroa errealitatetik abiatzen da"\n"Ikastaro hau errealitatetik abiatzen da. Zoritxarrez, oro har, hegoaldeko herrialde askotako bizitzaren errealitatearen ikuspegi oso partziala eta negatiboa dugu. Ez gara ohartzen, halaber, pertsona pobreak bizi dituzten injustizia-egoerei eusteko dugun erantzunkidetasunaz".\nElena Fdez de Castillo "gure azterketa kritikoa lantzea; helburua"\n"Kontua ez da errealitatea beste ikuspegi batetik ikustea, baizik eta gure azterketa kritikoa lantzea, eta ikustea nola horrek guztiak aldaketa pertsonala eta pobreekiko konpromisoa ekarri behar digun".\nFloridako 200 urteak ezagutzen.\nAldundiak inbertsioa eta kulturaren aldeko apustua defendatu ditu.\nEuskadi suma 486 nuevos contagios y reduce la positividad al 5,6%\n"Quiero que cumpla por lo que ha hecho, pero no deja de ser mi padre"\nMás de mil mayores viven solos en Zaramaga\nShesa pide la licencia de actividad para un proyecto de exploración de gas en Álava\nÁlava decreta el aplazamiento del pago de 56 millones de euros en impuestos a pymes, autónomos y rentas bajas\nEl Buesa Arena estrena su nuevo parquet de color gris